**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Μαΐου 2024, ημέρα Τετάρτη και ώρα 16.10΄, στην **Αίθουσα Γερουσίας** **του Μεγάρου της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστη ο Υπουργός Ανάπτυξης, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Τσοκάνης Χρήστος, Παπαναστάσης Νικόλαος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγή και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είχαμε την ευκαιρία στις τρεις προηγούμενες συνεδριάσεις να εξετάσουμε σε βάθος τις προβλέψεις του νομοσχεδίου. Είχαμε, επίσης, τη δυνατότητα να ακούσουμε τους φορείς, οι οποίοι στην πλειονότητά τους τοποθετήθηκαν θετικά επί των προβλέψεων και διατύπωσαν εποικοδομητικά σχόλια και προτάσεις.

Το νομοσχέδιο αντιμετωπίζει με τρόπο ουσιώδη και αποτελεσματικό μία σειρά από κρίσιμα ζητήματα στο πεδίο της προστασίας του καταναλωτή και της καταπολέμησης της ακρίβειας, ένα ζήτημα που η Κυβέρνηση αναγνωρίζει και αντιμετωπίζει ολομέτωπα, τόσο με μέτρα βραχυχρόνιου χαρακτήρα, όσο και με απολύτως αναγκαίες διαρθρωτικές παρεμβάσεις για την ενίσχυση του ανταγωνισμού και των φορέων εποπτείας της αγοράς, την εξασφάλιση των αναγκαίων υποδομών, την καταπολέμηση «ριζωμένων στρεβλώσεων», την ουσιαστική ενίσχυση του πραγματικού διαθέσιμου εισοδήματος των νοικοκυριών, την αύξηση του κατώτατου και του μέσου μισθού.

Όπως τόνισε και ο αρμόδιος Υπουργός, ο κ. Σκρέκας, κατά την τοποθέτησή του στην Επιτροπή, οι προσπάθειες της Κυβέρνησης, παρά την πολυπλοκότητα του προβλήματος, αποδίδουν «καρπούς», καθώς οι αυξήσεις των τιμών αποκλιμακώνονται, ιδίως σε ομάδες προϊόντων πρώτης προτεραιότητας. Μέτρα όπως το «Καλάθι του νοικοκυριού», τα οποία δέχτηκαν έντονη και άδικη κριτική, αποδίδουν «καρπούς» σε ένα δύσκολο διεθνές περιβάλλον, ενώ οι διαρθρωτικές παρεμβάσεις δημιουργούν, με σταθερά βήματα, ένα νέο δυναμικό περιβάλλον λειτουργίας της αγοράς και ενίσχυσης του ανταγωνισμού.

Στο πλαίσιο αυτό, ενσωματώνεται και η νέα πρόβλεψη του υπό συζήτηση νομοσχεδίου, που αφορά στις ανακοινώσεις μείωσης τιμής, με την αύξηση από 30 σε 60 ημέρες του διαστήματος, εντός του οποίου μπορεί να θεωρηθεί ως αρχική τιμή αυτή που ίσχυε πριν από την εφαρμογή της πρώτης από διαδοχικές μειώσεις. Πρόκειται για μία συγκεκριμένη και ουσιαστική παρέμβαση, η οποία, σε συνδυασμό με τον ορισμό των αρμόδιων αρχών για τον έλεγχο της εφαρμογής της πρόβλεψης αυτής και της επιβολής των σχετικών κυρώσεων, ενισχύει, ουσιαστικά, τη διαφάνεια για την προστασία του καταναλωτή, ώστε να αποφεύγονται και να τιμωρούνται αποτελεσματικά οι παραπλανητικές μειώσεις τιμών.

Σημαντικός είναι, επίσης, ο ορισμός της Γενικής Διεύθυνσης Αγοράς και Προστασίας Καταναλωτή, ως αρμόδιου φορέα για την εγγραφή, τη διατήρηση και τη διαγραφή ενώσεων καταναλωτών στο σχετικό μητρώο, ώστε, σε συνδυασμό με την επικείμενη πλήρη ψηφιοποίηση του μητρώου, να ενισχυθεί η σύννομη λειτουργία των ενώσεων και η άσκηση των αντιπροσωπευτικών αγωγών υπέρ των δικαιωμάτων των καταναλωτών.

Ιδιαίτερη σημασία έχει, επίσης, η πρόβλεψη για την υποχρεωτική ανάρτηση στο Πρόγραμμα «Διαύγεια» των αποφάσεων για επιβολή κυρώσεων, στο πλαίσιο της εποπτείας της αγοράς, που ενισχύει τη διαφάνεια και την αντικειμενικότητα, την πληροφόρηση των καταναλωτών και του ευρύτερου κοινού και συνεπώς, και τον αποτρεπτικό χαρακτήρα των κυρώσεων.

Ακόμη, στο νομοσχέδιο αντιμετωπίζεται το μέχρι σήμερα υφιστάμενο πρόβλημα της κατηγοριοποίησης των κέντρων αποθήκευσης και διανομής, καθώς δεν περιλαμβανόταν μέχρι τώρα η σχετική κάρτα. Πλέον, αφαιρείται από το κώλυμα στην αδειοδότηση των κέντρων από τις αρμόδιες περιφερειακές αρχές, εξέλιξη που θα συμβάλει, τόσο στην ενίσχυση του συγκεκριμένου κλάδου που παρουσιάζει σημαντικές αναπτυξιακές προοπτικές, όσο και στην αντιμετώπιση της ακρίβειας.

Εξάλλου, η Κυβέρνηση, με το άρθρο 10, ανταποκρίνεται θετικά στο σχετικό αίτημα των επαγγελματικών φορέων, δίνοντας παράταση κατά ένα έτος στην προθεσμία θεώρησης των αδειών των τεχνικών επαγγελματικών δραστηριοτήτων και απόδειξης της άσκησης του ελάχιστου ορίου επαγγελματικής δραστηριότητας ως προς τις άδειες των ηλεκτρολογικών εγκαταστάσεων, καθώς, όπως αναφέρθηκε και στις προηγούμενες συνεδριάσεις, το πρόβλημα εδώ αφορούσε στην έγκαιρη συγκέντρωση των αναγκαίων δικαιολογητικών από τους επαγγελματίες.

Με το Δ΄ Κεφάλαιο του νομοσχεδίου, εισάγονται προβλέψεις για τη διευκόλυνση της ολοκλήρωσης των επενδύσεων που υπήχθησαν στους αναπτυξιακούς νόμους ν.4887/2022. Συγκεκριμένα, παρατείνεται σε έξι μήνες από τη λήξη της προθεσμίας ολοκλήρωσης της επένδυσης η προθεσμία υποβολής αιτήματος ολοκλήρωσης του ελέγχου των επενδυτικών σχεδίων και εισάγονται τροποποιήσεις που αφορούν στη δυνατότητα χαμηλότερου ποσού ενίσχυσης συγκριτικής ή άμεσης αξιολόγησης και υλοποίησης επενδυτικών σχεδίων σε διαφορετικές περιοχές.

Ακόμη, διευρύνεται από δύο σε έξι μήνες η προθεσμία υποβολής της αίτησης πιστοποίησης της ολοκλήρωσης και έναρξης παραγωγικής λειτουργίας από την ημερομηνία ολοκλήρωσης της επένδυσης. Δίνεται, επίσης, η δυνατότητα επιλογής χορήγησης μικρότερων ποσοστών ενίσχυσης με αντιστάθμισμα υψηλότερη βαθμολόγηση στην αξιολόγηση και επομένως, την ενίσχυση των πιθανοτήτων ένταξης, ενώ παρέχεται η δυνατότητα υλοποίησης του επενδυτικού σχεδίου σε διαφορετικούς τόπους εγκατάστασης, εντός, όμως, της ίδιας περιφέρειας, καθώς και η δυνατότητα επιλογής μεταξύ της συγκριτικής και της άμεσης αξιολόγησης των επενδυτικών σχεδίων.

Επίσης, για τη διευκόλυνση της εφαρμογής των αναπτυξιακών νόμων καθίσταται δυνητική η έκδοση κοινής υπουργικής απόφασης για την εξειδίκευση των επιλέξιμων δαπανών που αφορούν στην ενέργεια και την προστασία του περιβάλλοντος. Καθορίζονται ενιαία τα δικαιολογητικά και τα στοιχεία του ελέγχου των ενταγμένων επενδυτικών σχεδίων με απόφαση του Υπουργού Ανάπτυξης, ώστε να ενισχυθεί η διαφάνεια και αντικειμενικότητά τους, αλλά και να διευκολυνθούν, τόσο οι επενδύσεις, όσο και η διοίκηση. Ομοίως, γίνεται εκ των προτέρων γνωστός ο τρόπος διενέργειας του ελέγχου τήρησης των μακροχρόνιων υποχρεώσεων και το ύψος των κυρώσεων.

Τέλος, ορίζεται μέγιστο όριο 50% διαφοροποιήσεων σε δυναμικότητα και ισχύ, πέραν του οποίου ανακαλείται η απόφαση υπαγωγής και ακολουθεί ανάκτηση της χορηγηθείσας ενίσχυσης, ενώ προβλέπεται η δυνατότητα επιβολής μερικής κύρωσης αναλόγως των συνθηκών για τη μεταβολή του τόπου εγκατάστασης.

Ιδιαίτερα, θέλω να σταθώ στις διατάξεις των άρθρων 17 και 18, που προβλέπουν τη διοργάνωση του Ειδικού Προγράμματος Πιστοποίησης για τις δημόσιες συμβάσεις, αλλά και τη διεύρυνση της «δεξαμενής» των αξιολογητών και των ελεγκτών των επενδυτικών σχεδίων, ώστε να περιλαμβάνει το σύνολο των εγγεγραμμένων στο Εθνικό Μητρώο Πιστοποιημένων Αξιολογητών και στο Εθνικό Μητρώο Πιστοποιημένων Ελεγκτών. Πρόκειται για προβλέψεις που θα ενισχύσουν σημαντικά την ποιότητα, αλλά και την ταχεία ολοκλήρωση των συγκεκριμένων διαδικασιών.

Ομοίως, σημαντική είναι η προσθήκη της συνέντευξης για την επιλογή εισηγητών και τακτικών και αναπληρωματικών μελών στην Επιτροπή Ανταγωνισμού, καθώς θα επιτρέπει την άμεση αξιολόγηση των υποψηφίων, πέραν της μελέτης του φακέλου τους, χωρίς να διακυβεύεται η αντικειμενικότητα, η διαφάνεια και η εγκυρότητα της διαδικασίας επιλογής. Ακόμη, επιλύεται η εκκρεμότητα που αφορούσε τις προκηρύξεις επιλογής προϊσταμένων επιπέδου Διεύθυνσης του Υπουργείου Ανάπτυξης που εκδόθηκαν το έτος 2018 και οι οποίες καταργούνται και επαναπροκηρύσσονται, ώστε να αντιστοιχούν στη σημερινή οργανωτική δομή του Υπουργείου.

Επίσης, σημαντική είναι η παροχή της δυνατότητας παράτασης της διετούς διάρκειας απόσπασης υπαλλήλων για τη στελέχωση της Διυπηρεσιακής Μονάδας Ελέγχου Αγοράς, με την οποία ενισχύεται ουσιαστικά ο ελεγκτικός μηχανισμός με ανθρώπινο δυναμικό που διαθέτει πολύτιμη εμπειρία.

Ρυθμίζεται, τέλος, η εξόφληση των δαπανών μίσθωσης και λειτουργίας του ακινήτου, επί της οδού Νίκης 6-7 και Ερμού, που στεγάζει υπηρεσίες του Υπουργείου Ανάπτυξης και του Υπουργείου Εθνικής Οικονομίας και Οικονομικών.

Με το ΣΤ΄ Κεφάλαιο του νομοσχεδίου, καταρχάς, ορίζεται το αφορολόγητο, ανεκχώρητο και ακατάσχετο των ενισχύσεων που καταβάλλονται, στο πλαίσιο των δράσεων για την ενίσχυση των επιχειρήσεων που επλήγησαν από την κακοκαιρία «Daniel» στη Θεσσαλία και των επιχειρήσεων του κλάδου γούνας, που έχουν πληγεί από την επίθεση της Ρωσίας κατά της Ουκρανίας και τις σχετικές διεθνείς κυρώσεις. Πρόκειται για έναν ουσιαστικό εμπλουτισμό της δέσμης μέτρων αρωγής στους επιχειρηματίες που για αντικειμενικούς λόγους αντιμετωπίζουν δυσκολίες.

Σο ίδιο μήκος κύματος προβλέπεται η κατά παρέκκλιση των διατάξεων που αφορούν θέματα γνωστοποίησης, έγκρισης ή άλλων όρων και προϋποθέσεων άσκησης οικονομικών δραστηριοτήτων στις περιοχές που επλήγησαν από τις πλημμύρες που εκδηλώθηκαν από την 4η έως και την 11η Σεπτεμβρίου του 2023.

Εξίσου σημαντική είναι η ρύθμιση που αφορά στη ρυμοτομική απαλλοτρίωση για έργα υλοποίησης σιδηροδρομικών γραμμών, όπου καταργείται η προϋπόθεση της ιδιαίτερα χρονοβόρας τροποποίησης των πολεοδομικών σχεδίων. Έτσι ενισχύεται μία απολύτως κρίσιμη υποδομή για την ανάπτυξη της ελληνικής οικονομίας, αλλά και για τη βιώσιμη αντιμετώπιση του προβλήματος της ακρίβειας, που συνδέεται με την ποιότητα και την προσβασιμότητα του δικτύου μεταφορών.

Τέλος, με τις προβλέψεις που αφορούν στους ραδιοφωνικούς σταθμούς διασφαλίζεται η απρόσκοπτη λειτουργία των νομίμως λειτουργούντων σταθμών, η ποιότητα του σήματος και η πρόσβαση στο ελληνικό πρόγραμμα, ιδίως σε κατοίκους παραμεθόριων περιοχών, όπου σήμερα παρατηρείται συχνά το φαινόμενο των παρεμβολών και των επικαλύψεων από σταθμούς άλλων χωρών.

Συγκεκριμένα, δίνεται η δυνατότητα δήλωσης δευτερευουσών θέσεων εκπομπής, κατ’ εξαίρεση χορήγηση δευτερεύουσας συχνότητας εκπομπής σε παραμεθόριους ραδιοφωνικούς σταθμούς, ενώ προβλέπεται η αδειοδότηση των κεραιοσυστημάτων, μέσω του συστήματος ηλεκτρονικής υποβολής αιτήσεων της Εθνικής Αρχής Τηλεπικοινωνιών και Ταχυδρομείων.

Κυρίες και κύριοι συνάδελφοι, όπως προέκυψε καθ΄ όλη τη διάρκεια συζήτησης και επεξεργασίας του νομοσχεδίου στην Επιτροπή μας, οι προβλέψεις δίνουν άμεσες λύσεις σε πιεστικά προβλήματα, σε μία σειρά από κρίσιμους τομείς της δημόσιας δράσης, ενώ, ταυτόχρονα, ενισχύουν ουσιαστικά και μακροπρόθεσμα το θεσμικό και ρυθμιστικό περιβάλλον της χώρας μας, ενδυναμώνοντας την αποτελεσματικότητα της κρατικής παρέμβασης και ενθαρρύνοντας ουσιαστικά την επιχειρηματική δράση και την εκτέλεση αναγκαίων έργων υποδομής, ενισχύοντας τη διαφάνεια και την αντικειμενικότητα και διασφαλίζοντας για τους πολίτες την ισότιμη πρόσβαση σε δημόσια αγαθά, όπως είναι το ραδιοφωνικό σήμα. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Τον λόγο έχει ο Εισηγητής της Μειοψηφίας, ο κ. Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας)**: Ευχαριστώ πολύ.

Ολοκληρώνοντας αυτή τη διαδικασία, νομίζω έχουμε βγάλει όλοι κάποια συμπεράσματα για το νομοσχέδιο. Νομίζω ότι και οι τελευταίες δηλώσεις του Πρωθυπουργού ανέδειξαν το πρόβλημα της ακρίβειας. Είναι γνωστή, άλλωστε, και η επιστολή στην κυρία Φον Ντερ Λάιεν. Το γεγονός αυτό για εμάς αποτελεί και ένα σημείο που δείχνει την αποτυχία να ελέγξουμε την ακρίβεια στη χώρα μας.

Ουσιαστικά, δηλαδή, πάμε στην Ευρωπαϊκή Ένωση και παραδεχόμαστε, ότι οι πολυεθνικές εταιρείες έχουν μεγαλύτερες τιμές σε εμάς, απ’ ότι σε άλλες ευρωπαϊκές χώρες. Βεβαίως, τυπικό ήταν αυτό, γιατί και η απάντηση, όχι από την ίδια, αλλά από «κύκλους» της Κομισιόν, είναι ότι, πράγματι, υπάρχει πρόβλημα, είναι και σε άλλα κράτη, θα το δούμε για το μέλλον και ούτω καθεξής.

Επίσης, ο κ. Πρωθυπουργός είπε, ότι «ναι, έχουμε ακρίβεια, αλλά θα προσπαθήσουμε το επόμενο διάστημα, μέσω των αυξήσεων στους μισθούς που θα γίνουν, να αντιμετωπίσουμε το πρόβλημα». Άρα, δεν στοχεύουμε πια στη μείωση της ακρίβειας, που φαίνεται ότι είναι κάτι που δείχνουμε να μην μπορούμε να το αποφύγουμε, αλλά θα προσπαθήσουμε να το εξομαλύνουμε και να το απαλύνουμε, μέσα από το μεγαλύτερο εισόδημα των εργαζομένων.

Τρίτον, είπε και για το θέμα που πολλές εταιρίες, πράγματι κάνουν, αντί να προχωρήσουν σε αυξήσεις, ουσιαστικά, μειώνουν το περιεχόμενο, αλλά και εκεί ο κ. Πρωθυπουργός το μόνο που βρήκε να πει είναι ότι θα αναγκαστούν να βάλουν μεγάλες καρτέλες που θα προειδοποιούν για τη μείωση στο περιεχόμενο, λες και αυτό ήταν το θέμα, να ξέρουμε απλά ότι είναι μικρότερο το περιεχόμενο. Το θέμα είναι να αντιμετωπίσεις το πρόβλημα στη ρίζα του. Εν πάση περιπτώσει, με αυτά και με αυτά είμαστε δεύτεροι σε πληθωρισμό τροφίμων πίσω από τη Μάλτα.

Έρχομαι τώρα συγκεκριμένα στο νομοσχέδιο. Εμείς κάναμε κάποιες συγκεκριμένες παρατηρήσεις σε όλες αυτές τις συνεδριάσεις. Σε ότι αφορά στα καλά, που μπορεί να υπάρχουν, θα υπερψηφίσουμε κάποια άρθρα μεμονωμένα. Ο Εισηγητής της Πλειοψηφίας αναφέρθηκε στα πλεονεκτήματα. Εμείς είμαστε εδώ, για να κάνουμε την κριτική.

Το πρώτο που είπαμε είναι ότι είναι σωστό, άλλωστε είναι μία ευρωπαϊκή οδηγία που εφαρμόζεται, το ότι η έκδοση πάει πίσω 60 ημέρες. Ωστόσο, οι συνεργάτες μας και εμείς επισημάναμε, ότι δεν πάμε στα πρόστιμα με τον νόμο που ίσχυε, αλλά γυρνάμε πίσω σε έναν νόμο του 1994, τον ν.2251. Η μόνη απάντηση που πήραμε από την Υφυπουργό είναι ότι προσπαθούμε να κωδικοποιήσουμε το σύστημα και γυρνάμε πίσω. Δεν νομίζω, ότι η προσπάθεια κωδικοποίησης του νομικού μας πλαισίου ξεκινάει από αυτό το θέμα. Για εμάς είναι ζήτημα, ότι εφαρμόζοντας αυτόν τον νόμο, πρώτα γίνεται μία σύσταση και μετά ακολουθούν ποινές, οι οποίες είναι χαμηλότερες. Αυτό καταλαβαίνετε, ότι βοηθάει αυτούς που είναι παράτυποι στην αγορά και οι οποίοι δεν θα έχουν τον φόβο της τιμωρίας του προστίμου, αλλά μετά από μία σύσταση, αν ξαναπιαστούν και είναι υπότροποι. Το ίδιο θα αφορά και τις μεγάλες πολυεθνικές που βάλαμε τα πρόστιμα, που καλό είναι να ξέρουμε αν έχουν εισπραχθεί, οι οποίες θα περιμένουν να δουν αν θα έχουν σύσταση και να συνεχίσουν μετά από εκεί και πέρα την πολιτική τους.

Το δεύτερο θέμα που είπαμε είναι, ότι στα άρθρα 5 και 6, πέρα από το αν η ΔΙΜΕΑ θα είναι σε θέση, γιατί ακούστηκε ότι είναι υποστελεχωμένη, θα μπορέσει να εκπληρώνει το έργο της, τώρα που οι Περιφερειακές Διευθύνσεις ουσιαστικά πάνε στην άκρη στην υπόλοιπη Ελλάδα, αλλά έχει θέμα στελεχιακό, όπως ειπώθηκε από τους φορείς. Ακόμα ειπώθηκε από τα σωματεία καταναλωτών, που είναι κρίσιμα στη σημερινή συγκυρία, ότι, ουσιαστικά, καταργείται η επιτροπή που όριζε το μητρώο αυτών των οργανώσεων και θα γίνεται από έναν υπάλληλο. Μάλιστα, ήταν εδώ ο ίδιος στην ακρόαση των φορέων, ο οποίος θα αποφασίζει και έχει μπει και μία δικλείδα να έχουν δραστηριότητα το τελευταίο έτος, που αυτό «σηκώνει» πολλή συζήτηση, τι θα πει δραστηριότητα και ποιες οργανώσεις θα μπορούν να παραμείνουν. Από κάποιους αυτό μεταφράστηκε ως μία προσπάθεια της Κυβέρνησης να χειραγωγήσει, να ελέγξει και το καταναλωτικό κίνημα που τόσο σημαντικό είναι στις μέρες μας.

Επίσης, είπαμε για το άρθρο 19, για την επιλογή των εισηγητών και τη συνέντευξη. Είπε δυο λόγια ο Υπουργός, ότι θα είναι ένα μικρό ποσοστό. Δεν θεωρούμε, ότι το 30% είναι ένα μικρό ποσοστό και εν πάση περιπτώσει, όταν οι τρεις στους πέντε είναι οριζόμενοι από τον Υπουργό, δεν έχουμε κανένα εχέγγυο, ότι όπως έχει εφαρμοστεί μέχρι τώρα στη χώρα μας ο θεσμός της συνέντευξης είναι χρήσιμος. Θα μπορούσαμε να το δεχτούμε για τη χρησιμότητα που, πράγματι έχει, από ένα όργανο που θα ήταν διακομματικό και υπεράνω πάσης υποψίας.

Σε ότι αφορά στην εξόφληση του ακινήτου, επί της οδού Νίκης, ειπώθηκε από συναδέλφους και είναι σωστό, ότι παρουσιάζεται ως ένα τυπικό θέμα αυτή η εξόφληση και μπορεί να είναι, αλλά δεν έχουμε μία τάξη μεγέθους αυτού του χρέους. Δηλαδή, για τι ποσό μιλάμε αυτή τη στιγμή, για να ξέρουμε και εμείς, οι οποίοι θέλουμε να υπερψηφίσουμε ή να καταψηφίσουμε, ποιο είναι αυτό το ποσό, για το οποίο κάνουμε τη ρύθμιση και θέλουμε να το εξοφλήσουμε για το ακίνητο, επί της οδού Νίκης.

Το άρθρο 25, αφού προηγούνται τα άρθρα για τον «Daniel» και τις αποζημιώσεις, που, προφανώς, είμαστε υπέρ για τους ανθρώπους που επλήγησαν, αναφέρεται στην επιβολή κυρώσεων. «Αναστέλλεται κατά το οριζόμενο χρονικό διάστημα η επιβολή κυρώσεων στις περιπτώσεις παράβασης της κείμενης νομοθεσίας, αναφορικά με την άσκηση οικονομικών δραστηριοτήτων στις περιοχές που επλήγησαν». Αν κάποιος, να το πούμε λίγο λαϊκά, ήταν απατεώνας ή είχε κάποιες οικονομικές δραστηριότητες, οι οποίες ήταν πέρα από την κείμενη νομοθεσία, όπως λέει, θα δώσουμε «συγχωροχάρτι», επειδή πλημμύρισε η περιοχή; Έτερον, εκάτερον. Εδώ μπορεί να κρύβονται από «φωτογραφικές» διατάξεις, μέχρι και οτιδήποτε άλλο και θέλουμε μία διευκρίνιση.

Τέλος, για τους ραδιοφωνικούς σταθμούς. Πέρα από αυτούς, οι οποίοι είναι στην παραμεθόριο και μπορούμε να καταλάβουμε το αίτιο, γιατί, πράγματι, οι ξένες χώρες δεν έχουν καθαρό σήμα και να δοθεί μία δευτερεύουσα συχνότητα κι εκεί ειπώθηκε ότι ο χάρτης αυτός είναι ξεπερασμένος. Δηλαδή, η Σαντορίνη είναι μέσα στον χάρτη της παραμεθορίου, αλλά για τους υπόλοιπους σταθμούς, γιατί ακριβώς δίνεται μία δευτερεύουσα συχνότητα; Δηλαδή, ουσιαστικά, παρακάμπτουμε αυτό το σύστημα αδειοδότησης που έχουμε τώρα και τους κάνουμε μία μεγάλη χάρη; Δίνουμε δεύτερη συχνότητα; Μέχρι τώρα, ξέρουμε ότι υπάρχει μία συνεργασία, όπου κάποιοι κεντρικοί σταθμοί δίνουν στην επαρχία ένα δίωρο που μπορούν να κάνουν αναμετάδοση. Από δω και πέρα, κάνοντας μία δεύτερη συχνότητα σε μεγάλες περιοχές στην Αθήνα ή στη Θεσσαλονίκη, για παράδειγμα, ουσιαστικά, καθίσταται πανελλαδικώς. Ποιο το νόημα και για ποια είναι η αιτία που μας οδηγεί στο να κάνουμε αυτή τη ρύθμιση;

Εγώ θα περιμένω τις όποιες εξηγήσεις, για να μπορέσουμε κάποια από αυτά, τουλάχιστον, καλοπροαίρετα να τα ψηφίσουμε. Διαφορετικά, θα αναγκαστούμε και την κριτική μας να επαναλάβουμε και φυσικά να καταψηφίσουμε. Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Να περάσουμε στον Ειδικό Αγορητή του ΠΑΣΟΚ - ΚΙΝΗΜΑ ΑΛΛΑΓΗΣ, τον κ. Νικητιάδη.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Κύριε Πρόεδρε, κυρίες και κύριοι συνάδελφοι, κύριε Υπουργέ, στην πρώτη συζήτηση ζητήσατε να ψηφίσουμε το νομοσχέδιο. Θέλετε να «αγιάσουμε», αλλά δώστε μας και τα εχέγγυα για να «αγιάσουμε», βοηθήστε μας. Θέτουμε ερωτήματα, αλλά απαντήσεις δεν παίρνουμε. Εγώ θα τα επαναλάβω και θα ήθελα πραγματικά, αν θέλετε να ψηφίσουμε κάποια άρθρα, να μας δώσετε κάποιες απαντήσεις που θα μας κάνουν να αισθανθούμε ασφαλείς.

Στο άρθρο το σχετικό με τη μείωση της τιμής για 30 ημέρες, που μας βρίσκει θετικούς σε ότι αφορά τις 30 μέρες, προσθέτετε διάταξη για 60 ημέρες, χωρίς να είναι υποχρεωτικό από την Κομισιόν -δύναται λένε οι οδηγίες της Κομισιόν- και επιλέγετε στην αναγραφόμενη τιμή ο προμηθευτής να αναγράφει την πρώτη τιμή και όχι την χαμηλότερη τιμή, όπως αυτό που προβλέπεται στις 30 ημέρες.

Εγώ, λοιπόν, σκέφτομαι και λέω, ότι αποφασίζει κάποιος να κάνει ένα πρόγραμμα μειώσεων τιμών για 60 μέρες, ας πούμε τη φέτα που κάνει 10 ευρώ το κιλό. Δέκα με δεκαπέντε ημέρες, πριν από την έναρξη της προσπάθειάς του ανεβάζει την τιμή στα 12 ευρώ και έρχεται αμέσως μετά και μας λέει 9 ευρώ η τιμή της φέτας. Άρα, από τα 12 ευρώ το κιλό, πηγαίνει στα 9 ευρώ, ενώ στην πραγματικότητα είναι 10 ευρώ. Πώς διασφαλίζεται αυτό;

Δεύτερον, συνεχίζει αυτός και φτάνει να έχει μία τιμή, ας πούμε θεωρητικά, 6 ευρώ το κιλό. Τι θα μας λέει, σύμφωνα με όσα προβλέπονται σε 60 ημέρες; Ότι από την τιμή την πρώτη, δηλαδή, από τα 12 ευρώ το κιλό, το πήγε στα 6 ευρώ. Δηλαδή, θα βλέπει ο καταναλωτής, ότι από 12 ευρώ πήγε στα 6 ευρώ, 50% έκπτωση, ενώ η πραγματικότητα είναι ότι από τα 8 ευρώ, που ήταν η τελευταία και χαμηλότερη τιμή, πήγε στα 6 ευρώ. Αν δεν έχω λάθος σε αυτές τις υποθέσεις και τους υπολογισμούς, δώστε μας ένα παράδειγμα εσείς που θα βοηθάει τον καταναλωτή στις 60 ημέρες. Αυτό είναι ένα ερώτημα.

Το δεύτερο ερώτημα σχετίζεται με τη διαγραφή των ενώσεων καταναλωτών από το Μητρώο που θα καταρτιστεί επιτέλους και θέσαμε το ερώτημα, τι σημαίνει ότι θα διαγράφονται, αν δεν εμφανίζουν ουσιαστική δράση για ένα έτος;

Τι σημαίνει «ουσιαστική δράση;»

Ποιος το κρίνει αυτό; Υπάρχει κάποιο εγχειρίδιο που λέει αυτή είναι η «ουσιαστική δράση» και γι’ αυτούς τους λόγους θα διαγράφεστε;

Το τρίτο ερώτημα σχετίζεται με την ανάρτηση των κυρώσεων που, όπως λέτε, σχετίζεται με τα βιομηχανικά προϊόντα. Το προσθέσατε, το επαναλαμβάνω, το είπα και εδώ και δεν έγινε αποδεκτό, διορθώστε με, όμως, και εσείς. Το σχετικό νομοθέτημα που αναφέρεται η προσθήκη έχει να κάνει με τη φαρμακευτική κάνναβη. Το ερώτημά μου είναι, αφορά όλα τα βιομηχανικά προϊόντα η υποχρεωτική ανάρτηση των κυρώσεων ή μόνο το νομοθέτημα, επί του οποίου γίνεται η προσθήκη; Και βεβαίως, βάλαμε το θέμα που βάζουμε μονίμως ξανά, γιατί δεν αναγράφεται το προϊόν; Τουλάχιστον, στη φαρμακευτική κάνναβη, που είναι τόσο ευαίσθητο θέμα, όχι πια μόνο για την οικονομία και για την τσέπη του καταναλωτή, αλλά για την υγεία των ανθρώπων, δεν θα έπρεπε να αναγράφεται το προϊόν, έτσι ώστε να ξέρουν ποιους να τιμωρήσουν οι καταναλωτές;

Το τελευταίο ερώτημα που θέσαμε είναι με τις δαπάνες για το ακίνητο της οδού Νίκης. Λέτε να ψηφίσουμε τις δαπάνες και δεν μας δίνετε στοιχειωδώς ένα ποσό με μία απόκλιση 10% με 15%. Θέλετε να ψηφίσουμε δαπάνες που δεν γνωρίζουμε ποιες είναι.

Επί του νομοσχεδίου θα τοποθετηθώ πολύ σύντομα. Πάρα πολλές διατάξεις δεν σχετίζονται με τις αρμοδιότητες του δικού σας Υπουργείου και συνεπώς, θεωρώ ότι θα ήταν και άδικο να ερωτηθείτε εσείς, τουλάχιστον, στην Επιτροπή. Ελπίζω στην Ολομέλεια να έρθουν οι αρμόδιοι Υπουργοί και να μπορέσουμε να θέσουμε ευθέως τις ερωτήσεις, γιατί στο τέλος-τέλος σας φέρνουν μία διάταξη από ένα άλλο Υπουργείο, προσωπικώς δεν έχετε την ευθύνη, η Κυβέρνηση την έχει την ευθύνη, αλλά αναγκαστικά σήμερα απευθύνω το ερώτημα σε εσάς.

Εμείς σε πολλές διατάξεις θα ψηφίσουμε θετικά, στις περισσότερες από αυτές που σχετίζονται με τον Αναπτυξιακό Νόμο, εκτός από μία, για την οποία έχουμε ζωηρές επιφυλάξεις. Θα ψηφίσουμε «ναι» σε όλα τα διαδικαστικά που θέτετε, που, στην ουσία, «θεραπεύουν» δικές σας παραλήψεις, για να μην πω λάθη, γιατί όταν έρχεσαι και διορθώνεις ένα νόμο που τον έκανε, πριν από δύο χρόνια η δική σας Κυβέρνηση, τι σημαίνει αυτό; Έλλειψη καλής νομοθέτησης. Σημαίνει ότι δεν ξέρατε να προβλέψετε, ότι κάτι μπορεί να διαρκέσει πάνω από δύο χρόνια και άντε ξανά παρατάσεις, επί παρατάσεων.

Σε ότι αφορά στα τεχνικά επαγγέλματα, σάς θέσαμε το ερώτημα αν πρόκειται να κάνετε επιτέλους ένα Μητρώο του συνόλου των τεχνικών επαγγελμάτων, ένα Μητρώο που θα δείχνει ποιοι είναι πιστοποιημένοι, έτσι ώστε ο καταναλωτής, όταν θέλει έναν υδραυλικό, όταν θέλει έναν ηλεκτρολόγο, να έχει μία κατάσταση που έχει από πίσω το κράτος, που δίνει τα εχέγγυα, ότι αυτός είναι καλός, ξέρει τη δουλειά του, τον έχει πιστοποιήσει το κράτος. Θα κάνετε, επιτέλους, ένα μητρώο ή θα συνεχίζουν να ταλαιπωρούν αυτόν τον κόσμο κάθε δύο χρόνια, τα τέσσερα επαγγέλματα, γιατί μόνο τέσσερα επαγγέλματα είναι σήμερα τα τεχνικά επαγγέλματα. Θα κάνετε μία κατάσταση για όλα τα τεχνικά επαγγέλματα, να ξέρει ο καταναλωτής, γιατί αυτό θα σημαίνει πραγματική προστασία του καταναλωτή;

Σε ότι αφορά στα ζητήματα με την Επιτροπή Ανταγωνισμού, εμείς δηλώσαμε από την αρχή, ότι δεν πρόκειται να ψηφίσουμε διάταξη που εισάγει τη συνέντευξη. Το 30% που μας δηλώσατε εδώ, όχι μόνο μάς καθησύχασε, αλλά θα ενέβαλε σε μεγαλύτερες ανησυχίες για το τι πρόκειται να συμβεί.

Θεωρούμε ότι οι διατάξεις που σχετίζονται με τις πληγείσες περιοχές και τη δυνατότητα και να επιχορηγούνται και να λαμβάνουν άδειες εκτός της κανονικής διαδικασίας ή το ανεκχώρητο της επιχορήγησης, είναι στη σωστή κατεύθυνση και τα βλέπουμε θετικά -και αλίμονο αν κάναμε διαφορετικά- για τις πληγείσες περιοχές.

Θεωρούμε ότι -και δεν είναι δικό σας, αλλά αφορά την Κυβέρνηση- η δυνατότητα αναγκαστικής απαλλοτρίωσης, όσο σημαντικό και να είναι ένα τοπικό έργο, εμπεριέχει αντισυνταγματικότητα σοβαρή και δεν ξέρουμε αν θα σταθεί. Και το καταλαβαίνουμε. Και εγώ αν ήθελα να κάνω ένα αεροδρόμιο σε μία περιοχή ή να επεκτείνω τον διάδρομο προσγείωσης, λέω ένα τυχαίο παράδειγμα, θα έλεγα ότι πρέπει να απαλλοτριώσω τρία χωράφια για να το κάνω. Αυτό, όμως, δεν είναι θέμα που αποφασίζεται τοπικά. Η αναγκαστική απαλλοτρίωση είναι θέμα ευρύτερου δημοσίου συμφέροντος και πρέπει να καθορίζεται με κάποιες διαφορετικές διαδικασίες. Έχουμε, λοιπόν, πολλές επιφυλάξεις αν θα περάσει αυτό.

Δεν έχω να πω τίποτα περισσότερο. Εμείς επιφυλασσόμαστε, ενώ για όσα σας ανέφερα θα είμαστε θετικοί. Θέλουμε να βοηθήσουμε, αλλά επαναλαμβάνω, βοηθήστε μας για να βοηθήσουμε, εξηγήστε μας κάποια πράγματα και ειδικά το παράδειγμα των 60 ημερών. Αν το έχετε και εσείς προσωπικά εμπεδώσει, γιατί, ξέρετε, διαβάζω και βλέπω ότι είναι κατά λέξη αντιγραφή από τις οδηγίες της Ευρωπαϊκής Ένωσης, του εγχειριδίου των οδηγιών, όχι της ίδιας της Οδηγίας. Κατά λέξη. Μα, η κατά λέξη μετάφραση δεν αποδίδει αυτό που αντιλαμβάνεστε εσείς, εγώ, κάθε Έλληνας, στη δική μας γλώσσα. Εγώ δεν το αντιλαμβάνομαι. Το διαβάσαμε δέκα φορές, για να καταλάβουμε τι λέει. Αν μπορείτε να μας το εξηγήσετε, θα το χαρούμε. Ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. του Κ.Κ.Ε., ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Χαιρετίζουμε και από αυτό το βήμα τη συμμετοχή στις φοιτητικές εκλογές της νεολαίας, των φοιτητών και των σπουδαστών, όπως και την όσο το δυνατόν μεγαλύτερη, που θα εκφραστεί μέχρι το τέλος της ημέρας, ενίσχυση της Πανσπουδαστικής Κίνησης Συνεργασίας σε όλα τα πανεπιστήμια, ακριβώς σαν τη σωστή επιλογή, με τη σωστή πλευρά της ιστορίας, των αγώνων, της ρήξης, της ανατροπής, της διεκδίκησης για τον δημόσιο δωρεάν χαρακτήρα της εκπαίδευσης, όλο το προηγούμενο διάστημα. Μέσα από τους μεγαλειώδεις αγώνες, «πέταξαν στον κάλαθο των αχρήστων» τα σχέδια και τα νομοσχέδια της Κυβέρνησης, διεκδίκησαν δικαιώματα μέσα στο πανεπιστήμιο να έχουν τη δυνατότητα να μπορούν τα πτυχία τους να έχουν αντίκρισμα στη ζωή και στην κοινωνία. Νομίζω πως και το θετικό αποτέλεσμα και η ανάδειξη της Πανσπουδαστικής, κάτι που φαίνεται υπάρχει ένα τέτοιο κλίμα σε πρώτη δύναμη, θα δώσει ώθηση το επόμενο διάστημα στο κίνημα, μέσα και έξω από τις σχολές.

Νομίζουμε ότι τρεις βασικούς άξονες και τρία βασικά στοιχεία θέλει να πετύχει το νομοσχέδιο. Το πρώτο βασικό στοιχείο, και δεν είναι τυχαίο που έρχονται, είτε με ευρωπαϊκές οδηγίες, είτε ως προαπαιτούμενα, είτε ως προσπάθεια της Κυβέρνησης να καλύψει, να συγκαλύψει και να αποπροσανατολίσει, είναι ο αποπροσανατολισμός της κοινής γνώμης. Η καλλιέργεια αυταπατών -το λέμε ξεκάθαρα-, όπως ήταν τα «καλάθια καπαμά», έτσι είναι και όλες αυτές οι ψηφιακές πλατφόρμες, που θα κάνουν τον καταναλωτή έναν «τζογαδόρο», που θα παρακολουθεί, λες και έχει τον χρόνο, το περιθώριο και τη γνώση και θα «κυνηγάει» μέσα από το διαδίκτυο που θα βρίσκει 10 και 20 λεπτά φθηνότερες τιμές τροφίμων, «τρώγοντας» και καταναλώνοντας περισσότερα χρήματα στα καύσιμα και τον πολύτιμο ελεύθερο χρόνο του, ο οποίος σήμερα επιβάλλεται να είναι ποιοτικός, πάνω στην ικανοποίηση των σύγχρονων αναγκών και με βάση τις κατακτήσεις της επιστήμης, της τεχνολογίας και του πολιτισμού και όχι του διαρκούς «κυνηγιού» για το πού θα βρει πιο φθηνό προϊόν.

Δεύτερο στοιχείο είναι η εφαρμογή των οδηγιών και των προαπαιτούμενων του Ταμείου Ανάκαμψης, της Ευρωπαϊκής Ένωσης και των Συμφώνων Σταθερότητας, που λίγο πολύ όλα τα κόμματα θέλουν. Και θα το δείτε, κύριε Υπουργέ και κύριοι Υφυπουργοί και κύριοι σύμβουλοι ότι μέχρι το τέλος -κι αν δεν ήταν μάλιστα και παραμονές εκλογών, θα πετυχαίνατε και μεγαλύτερη συναίνεση- και της αυριανής Ολομέλειας θα το ψηφίσουν αρκετές πολιτικές δυνάμεις που «υποκλίνονται» στις επιταγές και τις επιδιώξεις της Ευρωπαϊκής Ένωσης, του ΝΑΤΟ και των μονοπωλίων.

Το τρίτο έχει να κάνει με την εξασφάλιση ικανοποιητικών και κατάλληλων όρων και προϋποθέσεων, όχι μόνο κερδοφορίας, αλλά και πεδίου επένδυσης και γρήγορης εκταμίευσης ποσών. Να αναδείξω εδώ δύο βασικές αντιθέσεις. Ναι, πράγματι, θα προχωράνε πολύ πιο γρήγορα οι μελέτες. Ναι, πράγματι, θα εκταμιεύονται πολύ πιο γρήγορα τα ποσά. Ναι, πολύ πιο γρήγορα θα προχωράνε τα σχέδια, όχι, όμως, για τον λαό. Θα σας φέρω δύο χαρακτηριστικά παραδείγματα. Δυτική Αττική. Ναι, πολύ γρήγορα οι εμπορευματικοί σταθμοί προχωράνε. Ναι, πολύ γρήγορα θα γίνει προσπάθεια, γιατί ο λαός θα το αποτρέψει και θα το εμποδίσει, να επαναλειτουργήσει η γραμμή του τρένου για λογαριασμό και λόγω των αναγκών των διυλιστηρίων και των ΕΛΠΕ, κ.λπ., για να μεταφέρει με υπόγειους αγωγούς όλα αυτά τα επικίνδυνα υλικά, αλλά και προϊόντα επίγεια και υπόγεια, αλλά την ίδια στιγμή ο λαός θα ζει μία «κόλαση», μέσα σε επικινδυνότητα, μέσα σε κυκλοφοριακή συμφόρηση, με τα κοντέινερ των εμπορευματικών κέντρων να είναι πάνω από τα κεφάλια του.

Να σας φέρω άλλο παράδειγμα στην τουριστική ζώνη; Κρανίδι, Αργολίδα, Πόρτο Χέλι. Ναι, θα φτιάχνουμε και με επιδοτήσεις και με ΕΣΠΑ και με διευκολύνσεις, ναι, θα γίνονται και θα καταφέρουν επενδυτικοί όμιλοι και μονοπώλια να κάνουν και διαδρόμους, υδατοδρόμια για να μετακινούνται όσοι έχουν την οικονομική δυνατότητα. Ναι, θα δημιουργούνται, μέσω των ΕΣΠΑ και μέσω των άλλων επιδοτήσεων, τεράστια κτίρια ξενοδοχείων και υποδομών. Την ίδια στιγμή, όμως, σε τέτοιες περιοχές ο κόσμος θα κολυμπάει μέσα στα μη ανακυκλούμενα υλικά των βιολογικών καθαρισμών, τα οποία μπορώ να σας πω, ότι μυρίζουν σε όλη την περιοχή. Ή θα πίνει νερό, το οποίο έχει αλατότητα περισσότερη από τη θάλασσα, τη στιγμή που θα ποτίζουν με καλό νεράκι την πρασινάδα των γκολφ σε περιοχές, όπως το Πόρτο Χέλι. Άρα, έχει δύο όψεις.

Σήμερα, όμως, που το «τέρας» της ακρίβειας οδηγεί τα λαϊκά νοικοκυριά καθημερινά σε όλο και μεγαλύτερη φτωχοποίηση, σήμερα που ο πληθωρισμός εξαφανίζει το λαϊκό εισόδημα, σήμερα που μισθωτοί και συνταξιούχοι, μικροί αυτοαπασχολούμενοι και βιοπαλαιστές αγρότες αδυνατούν να ικανοποιήσουν τις πιο βασικές τους ανάγκες είναι στην κυριολεξία ντροπή τα κόμματα που στηρίζουν την Ευρωπαϊκή Ένωση, που ενισχύουν την ανταγωνιστικότητα της οικονομίας, που «υποκλίνονται» στους νόμους της ελεύθερης αγοράς, να ζητάνε ρυθμίσεις της αγοράς, να ζητάνε -υποτίθεται- ελέγχους από την ελεύθερη αγορά του Μάαστριχτ των τεσσάρων ελευθεριών που ψήφισαν και στηρίζουν τα προηγούμενα χρόνια όλοι τους, πλην Κ.Κ.Ε. που αντιστέκεται σε όλες τις επιλογές και επιταγές της Ευρωπαϊκής Ένωσης, των μονοπωλίων και των πολυεθνικών.

Και για να λέμε τα πράγματα με το όνομά τους η ακρίβεια έχει και αιτίες και οι αιτίες της ακρίβειας δεν είναι κάποιες λάθος επιλογές των κυβερνήσεων, είτε της πατρίδας μας, είτε της Ευρωπαϊκής Ένωσης. Οι σημαντικές αυξήσεις στις τιμές των εμπορευμάτων, ο λεγόμενος πληθωρισμός, είναι ένας από τους βασικούς παράγοντες της ακρίβειας και είναι προϊόν και αποτέλεσμα του καπιταλιστικού τρόπου ανάπτυξης, της συσσώρευσης των κερδών στα χέρια των πολυεθνικών και των ομίλων και της φτωχοποίησης του λαού μας.

Δεύτερη αιτία είναι η κυριαρχία των μονοπωλιακών ομίλων στην πώληση των τροφίμων και σε κλάδους εγχώριας και διεθνούς οικονομίας. Έτσι, λοιπόν, οι τιμές καθορίζονται από τα μονοπώλια, τα οποία δεν το έχουν σε τίποτα, ακόμα και κάποια μικροπρόστιμα να πληρώνουν, αφού η κερδοφορία τους -και φαίνεται- μόνο την τελευταία τετραετία έχει, σχεδόν, διπλασιαστεί.

Τρίτος παράγοντας είναι η λεγόμενη επεκτατική πολιτική της Ευρωπαϊκής Ένωσης, η οποία στήριξε, αμέσως μετά την οικονομική καπιταλιστική κρίση και την περίοδο της πανδημίας, με «ζεστό χρήμα μπούκωσε» επιδοτήσεις και ενισχύσεις, εξασφαλίζοντας κερδοφορία στα μονοπώλια.

Τέταρτος παράγοντας είναι η πολιτική της Ευρωπαϊκής Ένωσης απελευθέρωσης της αγοράς της ενέργειας, στην οποία έχουν βάλει όλα τα κόμματα του ευρωμονόδρομου την υπογραφή τους, η λεγόμενη πράσινη μετάβαση, την οποία την πληρώνει πάρα πολύ ακριβά ο λαός μας, ενώ πλουτίζουν οι επενδυτές και οι όμιλοι, το εισαγόμενο LNG, το Χρηματιστήριο Ενέργειας, η αύξηση των Ανανεώσιμων Πηγών Ενέργειας στο ενεργειακό μείγμα, που έχει οδηγήσει σε ενεργειακή ακρίβεια και φτώχεια τον λαό μας.

Πέμπτος παράγοντας είναι το εμπάργκο στη ρώσικη ενέργεια μετά τον πόλεμο στην Ουκρανία και την αντιπαράθεση Ευρωπαϊκής Ένωσης - ΝΑΤΟ με τη Ρωσία, που σε συνδυασμό με τις ακριβότερες εισαγωγές, οδήγησαν σε νέο γύρο ακρίβειας.

Έκτος παράγοντας είναι το εμπάργκο και η πανάκριβη ενέργεια, που έχουν «εκτινάξει» τις διεθνείς τιμές των λιπασμάτων, έχουν διπλασιαστεί από το 2020 έως σήμερα, αυξάνοντας και το αγροτικό κόστος παραγωγής, τις τιμές γάλακτος και κρέατος, οδηγώντας τα νοικοκυριά στο να μην μπορούν να ικανοποιήσουν τα αναγκαία.

Έβδομος παράγοντας, για τον οποίο έχει τρομερή ευθύνη η Κυβέρνηση η σημερινή της Νέας Δημοκρατίας, αλλά και οι άλλες που ψήφισαν μνημόνια και κυβέρνησαν τον τόπο μας, ΠΑΣΟΚ, ΣΥΡΙΖΑ, μέλη της Νέας Αριστεράς, κ.λπ., είναι οι δυσβάστακτοι φόροι που έχουν επιβληθεί, έμμεσοι και άμεσοι φόροι. Σήμερα ο λαός μας, μικροί βιοπαλαιστές, αγρότες, αυτοαπασχολούμενοι, μισθωτοί και συνταξιούχοι πληρώνουν το 95% των φόρων. Οι φόροι, τα χαράτσια και τα τεκμήρια είναι καθημερινός «Γολγοθάς» για όλους τους μικρούς αυτοαπασχολούμενους επαγγελματίες, τους μισθωτούς και τους συνταξιούχους.

Όγδοος παράγοντας είναι η ικανοποίηση των δημοσιονομικών στόχων του Συμφώνου Σταθερότητας. Έτσι, λοιπόν, το κράτος επιβάλλει υψηλή έμμεση φορολογία, αυξάνοντας τις τιμές, ενώ την ίδια στιγμή ο καθοριστικός λόγος και παράγοντας είναι οι μισθοί πείνας, οι συντάξεις πείνας, που σύμφωνα με τις οδηγίες της Ευρωπαϊκής Ένωσης, των μονοπωλίων και του ΣΕΒ, όλες οι κυβερνήσεις διαχρονικά έχουν επιβάλει και μέσω των νόμων Βρούτση-Αχτσιόγλου, αλλά και μέσω της υπόλοιπης φορολογίας και νομοθεσίας. Βλέπουμε, λοιπόν, ότι η ακρίβεια δεν είναι σε καμία περίπτωση φυσικό φαινόμενο.

Γι’ αυτό λοιπόν λέει το Κ.Κ.Ε., ότι αν θέλουμε, έστω και να δώσουμε κάποιες «ασπιρίνες» στο ζήτημα της ακρίβειας, πρέπει πρώτον, να καταργηθεί ο ΦΠΑ στα είδη πλατιάς λαϊκής κατανάλωσης, να καταργηθούν όλοι οι ειδικοί φόροι κατανάλωσης στα τιμολόγια ενέργειας, ρεύματος, κ.λπ., να αυξηθούν οι μισθοί και οι συντάξεις, επαναφέροντας τη 13η και 14η σύνταξη, τον 13ο και 14ο μισθό στους δημοσίους υπαλλήλους, να καταργηθούν, εδώ και τώρα, οι άδικοι φορομπηχτικοί νόμοι που αφορούν τους αυτοαπασχολούμενους.

Αυτή τη στιγμή επιβάλλεται, επίσης, η αύξηση του αφορολόγητου στις 12.000 ευρώ, με 3.000 ευρώ, ανά παιδί και πολλά άλλα, τα οποία θα τα αναλύσουμε και αύριο στην Ολομέλεια., κύριε Πρόεδρε, γιατί για εμάς, εκείνο που λέμε στον ελληνικό λαό και τον καλούμε σε γενικό ξεσηκωμό, είναι να μην το βάλει κάτω, να σηκώσει το ανάστημά του -μπορεί και επιβάλλεται- και ειδικά μπροστά στη «μάχη» των εκλογών της 9ης του Ιούνη, να στείλει το δικό του μήνυμα αμφισβήτησης, ρήξης, ανατροπής και πραγματικής αντιπολίτευσης, ενισχύοντας το Κ.Κ.Ε.. Σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής από την «Ελληνική Λύση», ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ.

Θα συνεχίσω την ανάλυση των υπολοίπων άρθρων και συγκεκριμένα ξεκινάω από το Κεφάλαιο Ε΄, όπου εισάγεται ειδικό καθεστώς για τα χρηματικά ποσά που καταβάλλονται από το Εθνικό Πρόγραμμα Ανάπτυξης 2021-2025, στο πλαίσιο των δράσεων ενίσχυσης επιχειρήσεων που επλήγησαν από την κακοκαιρία «Daniel» στην Περιφέρεια Θεσσαλίας και «Κύκλος 2Β» έκτακτη επιχορήγηση σε επιχειρήσεις του κλάδου γούνας που έχουν πληγεί από την επίθεση της Ρωσίας κατά της Ουκρανίας και τις διεθνείς κυρώσεις που επιβλήθηκαν.

Οι διατάξεις του άρθρου 23, είναι προς τη σωστή κατεύθυνση, αλλά οι καθυστερήσεις είναι αδικαιολόγητες, καταδεικνύοντας μηδενική οργάνωση του κρατικού μηχανισμού να αντιμετωπίσει το πρόβλημα, οκτώ μήνες μετά το σαρωτικό πέρασμα του «Daniel», καθιστώντας σχεδόν αδύνατη την αποκατάσταση των πληγέντων των αγροτικών καλλιεργειών, αλλά και της ίδιας της δομής του θεσσαλικού κάμπου. Ως εκ τούτου, οι πληγέντες παραγωγοί από τη θεομηνία «Daniel», που έπληξε τη Θεσσαλία, βρίσκονται σε οριακή κατάσταση, γεγονός που δημιουργεί αρκετά ερωτήματα στην πρόοδο των έργων αποκατάστασης της περιοχής. Μάλιστα, μέχρι και σήμερα, δεν έχει ολοκληρωθεί η συνολική καταγραφή των ζημιών, με αποτέλεσμα οι πολίτες να φτάνουν στα όρια της χρεοκοπίας και εγκατάλειψης της αγροτικής τους απασχόλησης, καθώς πολλοί δεν έχουν πάρει ούτε ένα ευρώ από τις αποζημιώσεις. Έως και σήμερα παρατηρούνται καθυστερήσεις στις καταγραφές υποβολής αιτήσεων, παρά την εμπειρία του «ΙΑΝΟΥ», πριν από μερικά χρόνια.

Συμπερασματικά, μέχρι και αυτή τη στιγμή, το ελληνικό κράτος παραμένει μακριά από την ανασυγκρότηση της Θεσσαλίας από τις καταστροφές. Γεννώνται, λοιπόν, πολλά ερωτηματικά. Γιατί το ελληνικό κράτος δεν προστατεύει τον εύφορο θεσσαλικό κάμπο και γιατί καθυστερεί τόσο πολύ την καταβολή των αποζημιώσεων; Οι καταστροφές που άφησε πίσω του ο «Daniel» σίγουρα θα ήταν μικρότερες, αν δεν είχαν ενωθεί πέντε ποταμοί, όπως δημοσιοποιήθηκε από την επιστημονική κοινότητα, ώστε να έχει τέτοια μεγάλη πλημμυρική μορφή το καιρικό φαινόμενο. Όμως, η διαχείριση της θεομηνίας με την ελλιπή αντιμετώπιση και τις καθυστερήσεις δημιούργησαν απογοήτευση. Πλέον, το ερώτημα δεν μένει μόνο στο κομμάτι της αποκατάστασης των καταστροφών, αλλά και της επιβίωσης των χιλιάδων οικογενειών που ζουν από τη διαδικασία της παραγωγής. Τα χρήματα που έχουν κατατεθεί στους λογαριασμούς από τον ΕΛΓΑ, καθώς και από την Περιφέρεια της Θεσσαλίας, δεν επαρκούν, για να συντηρηθούν, αλλά ούτε για να ξεκινήσουν την αναδιαμόρφωση των εκτάσεων τους. Οι κυβερνητικές υποσχέσεις, ότι θα πάρουν χρήματα από τους πρώτους μήνες της Άνοιξης δεν έχουν υλοποιηθεί, αλλά και οι εκκρεμότητες καθημερινά πολλαπλασιάζονται. Πολλοί συνάνθρωποί μας στη Θεσσαλία δεν έχουν την οικονομική δυνατότητα, ούτε για τη στοιχειώδη επιβίωση και απελπισμένοι αναζητούν ποιος είναι αυτός ο φορέας που μπορεί να τους βοηθήσει, πριν καταστραφούν ολοκληρωτικά από τις τραπεζικές και δανειακές υποχρεώσεις.

Παρόμοιες καθυστερήσεις σημειώθηκαν στις έκτακτες επιχορηγήσεις προς τις επιχειρήσεις του κλάδου γούνας, που, νομίμως, λειτουργούν και δραστηριοποιούνται στην Περιφέρεια της Δυτικής Μακεδονίας. Η επίθεση της Ρωσίας κατά της Ουκρανίας, οι κυρώσεις που επιβλήθηκαν από την Ευρωπαϊκή Ένωση ή τους διεθνείς εταίρους της και τα αντίμετρα που ελήφθησαν, για παράδειγμα, από τη Ρωσία, έχουν δημιουργήσει σημαντικές οικονομικές αβεβαιότητες, έχουν διαταράξει τις εμπορικές ζωές και τις αλυσίδες εφοδιασμού, με αποτέλεσμα να έχουν άμεσες ή έμμεσες επιπτώσεις που επηρεάζουν πολλούς τομείς.

Το πρόβλημα εντοπίζεται, τόσο στις αγορές των πρώτων υλών και ειδικά της Ενέργειας, όσο και στην αδυναμία εξαγωγών των προϊόντων της Ελλάδας και της Ευρωπαϊκής Ένωσης, προς την Ουκρανία, τη Ρωσία και τη Λευκορωσία. Ακόμη και οι υγιείς επιχειρήσεις, οι οποίες ήταν καλά προετοιμασμένες για τους εγγενείς κινδύνους της επιχειρηματικής δραστηριότητας, αντιμετωπίζουν σοβαρές δυσκολίες σε αυτές τις εξαιρετικές περιστάσεις σε βαθμό που υπονομεύεται πλέον η βιωσιμότητά τους. Οι αρνητικές επιπτώσεις από τη συρρίκνωση του κύκλου εργασιών των επιχειρήσεων στη ρευστότητά τους, εκτιμάται ότι έχει ευρύτερες επιπτώσεις στις τοπικές κοινωνίες και οικονομίες, όταν οι πλητόμενοι κλάδοι και ο κύκλος του εφοδιασμού έχει υψηλή χωρική συγκέντρωση, όπως στην περίπτωση των πλητώμενων επιχειρήσεων στον κλάδο των γούνινων και συναφών ειδών.

Στο άρθρο 27, επανακαθορίζεται η διαδικασία της κήρυξης αναγκαστικής απαλλοτρίωσης ακινήτων εντός σχεδίου πόλεως για λόγους εκτέλεσης σιδηροδρομικών έργων μετά των συνοδών έργων τους. Σύμφωνα με την αιτιολογική έκθεση, με την προτεινόμενη διάταξη ρυθμίζονται τα ζητήματα που αφορούν στη ρυμοτομική απαλλοτρίωση, χωρίς να προαπαιτείται η τροποποίηση των πολεοδομικών σχεδίων, μία διαδικασία που είναι ιδιαίτερα «χρονοβόρα».

Συνεπώς, επιτυγχάνεται η ταχεία υλοποίηση των έργων και η αποτροπή απώλειας της συγκεκριμένης χρηματοδότησης, με άμεσο στόχο την εξυπηρέτηση του δημοσίου συμφέροντος. Ταυτόχρονα, αντιμετωπίζονται και τα ζητήματα πολεοδομικού και πολιτικού σχεδιασμού, λαμβανομένης υπόψιν της απαλλοτρίωσης, κατά τη διαδικασία τροποποίησης των πολεοδομικών σχεδίων.

Αναμφισβήτητα, τα σιδηροδρομικά έργα αποτελούν έργα μεγάλης κλίμακας και μοχλό ανάπτυξης της εθνικής οικονομίας. Προορίζονται για την εξυπηρέτηση του κοινωνικού συνόλου, με τη χρήση αυτών ως μεταφορικών μέσων και ταυτόχρονα για τις εμπορευματικές μεταφορές. Επειδή, όμως, έχει προηγηθεί η αδιανόητη εξέλιξη στα Τέμπη, που δεν «τραυματίζει» απλώς την εικόνα μιας εκσυγχρονιστικής διαχείρισης ή το «αυτάρεσκο αφήγημα» μιας αυτοδύναμης Ελλάδας, αλλά «θρυμματίζει» πλήρως το αίσθημα εμπιστοσύνης των Ελλήνων απέναντι στο οργανωμένο κράτος, ως εγγυητή της ασφάλειας και της ζωής τους, καθώς η σύγκρουση αυτή αποκαλύπτει, ότι το κράτος μας είναι απολύτως ανεπαρκές και επισφαλές, σε μία σειρά από ζωτικούς τομείς για την ασφάλεια και τη ζωή των πολιτών, παρουσιάζοντας δομικές αδυναμίες, των οποίων δεν υποπτευόμαστε, ούτε την έκβαση, ούτε το βάθος.

Η θωράκιση στο πεδίο της σιδηροδρομικής ασφάλειας δεν πρέπει να συγχέεται με τις δραστηριότητες της συνήθους συντήρησης υποδομής, αλλά να προτεραιοποιείται από το κεντρικό κράτος και να μην υπόκειται στις διακυμάνσεις των υποκειμενικών εκτιμήσεων, για το τι αποτελεί και τι όχι δημοσιονομικό κόστος. Η εγγύηση της ασφάλειας ζωής, ως υπέρτατο δημόσιο αγαθό ή ύψιστης σημασίας δημόσια υπηρεσία εμπίπτει στον σκληρό πυρήνα της ρυθμιστικής αρμοδιότητας του δημοσίου.

Επομένως, είναι αναγκαίο να θωρακίζεται για την προώθηση του δημοσίου συμφέροντος με ιεραρχημένες παρεμβάσεις του κεντρικού κράτους, ανεξάρτητα από την πολυδιάσπαση των φορέων και των αρμοδιοτήτων και με έναν ανελαστικό δημοσιονομικό προγραμματισμό που δεν θα αφήνει περιθώρια εκπτώσεων και πειραματισμών.

Το Υπουργείο Υποδομών και Μεταφορών, που ασκεί διοικητική εποπτεία σε όλους τους φορείς αρμοδιότητάς του, έχει τον τελικό λόγο για κάθε θέμα σχετικό με την έγκριση, τη ρύθμιση και τη θέσπιση διατάξεων με αντικείμενο τη σιδηροδρομική ασφάλεια. Οφείλει να αντιμετωπίσει το ζήτημα ολιστικά και όχι αποσπασματικά με διάσπαρτες διατάξεις σε άσχετα νομοθετήματα, όπως στην προκειμένη περίπτωση.

Έρχομαι, τώρα, στο άρθρο 29, όπου δίνεται η δυνατότητα εξαιρετικώς για ραδιοφωνικούς σταθμούς, που εκπέμπουν σε παραμεθόριες περιοχές, να αιτηθούν τη χρήση δεύτερης συχνότητας εκπομπής. Εδώ θα πρέπει να πω, ότι είναι προς τη σωστή κατεύθυνση και εννοείται ότι θα το υπερψηφίσουμε. Το θέμα, όμως, είναι άλλο. Ακόμα και αυτή η ρύθμιση, η οποία είναι στη σωστή κατεύθυνση, δεν θεωρούμε ότι θα αντιμετωπίσει το πρόβλημα ειδικώς στη Θράκη και στα Δωδεκάνησα, γιατί το πρόβλημα εκεί θα δημιουργηθεί πάλι, όταν οι τουρκικοί σταθμοί, για τους οποίους νομοθετούμε σήμερα, με την ισχύ την οποία έχουν, θα υπερκαλύπτουν πάλι τους ελληνικούς ραδιοφωνικούς σταθμούς, εγείροντας μεγάλο ζήτημα για τους σταθμούς τους δικούς μας και για το να ακούνε οι Έλληνες πολίτες τα ελληνικά ραδιόφωνα. Θα πρέπει να το δούμε αυτό το θέμα συνολικά, είναι ένα θέμα που θα το θίξουμε και αύριο στην Ολομέλεια. Σας ευχαριστώ πολύ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**  Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από την αρχή της συζήτησης για το νομοσχέδιο, σάς επισημάναμε πώς οι πολίτες δυσφορούν και αγανακτούν απέναντι στις πολιτικές της Κυβέρνησης. Πολιτικές που όχι μόνο δεν αντιμετωπίζουν την ακρίβεια που «τσακίζει» σήμερα τα νοικοκυριά και τις επιχειρήσεις, αλλά, στην πραγματικότητα, τη διαιωνίζουν. Άλλωστε, ήταν απογοητευτικές οι χθεσινές δηλώσεις του Υπουργού Οικονομίας και Οικονομικών, του κ. Χατζηδάκη, ο οποίος ξεκαθάρισε πως η Κυβέρνηση δεν πρόκειται να προχωρήσει στη μείωση του ΦΠΑ στα τρόφιμα. Άρα, με το παρόν νομοσχέδιο μάταια προσπαθείτε να πείσετε πώς ενδιαφέρεστε για τους πολίτες. Μάλιστα, ο κ. Χατζηδάκης, προανήγγειλε και την άρση των προσωρινών μέτρων, όταν η κατάσταση ομαλοποιηθεί. Εξομάλυνση, προφανώς, για την Κυβέρνησή σας σημαίνει να συνεχίσουν να ευνοούνται «σκανδαλωδώς» όλοι οι μεγάλοι όμιλοι που «θησαυρίζουν» τα τελευταία χρόνια στις «πλάτες» της ελληνικής κοινωνίας.

Ακόμη τα στοιχεία που δημοσίευσε η Τράπεζα της Ελλάδος δείχνουν σε σταθερές τιμές μείωση των εξαγωγών και αύξηση των εισαγωγών, κάτι που καταδεικνύει ότι το μοντέλο ανάπτυξης που ακολουθείται, εκτός από άδικο και υπέρ μιας κρατικοδίαιτης ελίτ, που αυτή τη στιγμή θησαυρίζει, είναι, καταφανώς, αδιέξοδο. Για μία ακόμη φορά οδηγείτε την οικονομία στα «βράχια» και οι συνέπειες έχουν αρχίσει, ήδη, να φαίνονται, ιδιαίτερα σε περιφέρεια της χώρας.

Οι πολίτες της Θράκης, της Βορείου Ελλάδος, αυτή τη στιγμή, δοκιμάζονται και εσείς, αντί να λαμβάνετε ουσιαστικά μέτρα στήριξής τους, φέρνετε νομοσχέδια σαν τον σημερινό, που αποτελούν πραγματικά «στάχτη στα μάτια».

Κύριοι της κυβέρνησης, δεν έχετε αντιμετωπίσει μέχρι σήμερα το «τέρας» της ακρίβειας, πολύ απλά, γιατί δεν το θέλετε. Τα ολιγοπώλια και τα «καρτέλ» στα τρόφιμα, στα καύσιμα, στην ενέργεια συνεχίζουν να συσσωρεύουν «θηριώδη» υπερκέρδη. Βρίσκεται σε εξέλιξη, με τις ευλογίες της Κυβέρνησής σας, η μεγαλύτερη αναδιανομή εισοδήματος από τα χαμηλά και μικρομεσαία στρώματα στα υψηλότερα. Πρόκειται για κανονική «λεηλασία» με τον πληθωρισμό της απληστίας που υπηρετείτε να δημιουργεί ολοένα και μεγαλύτερες ανισότητες.

Η Ελλάδα παραμένει στη δεύτερη χειρότερη θέση στον πληθωρισμό τροφίμων σε όλη την Ευρώπη. Δυόμισι εκατομμύρια συμπολίτες μας βρίσκονται κάτω από τα όρια της φτώχειας. Η χώρα μας είναι στη δεύτερη θέση, στον «πάτο», μεταξύ των 27 κρατών της Ευρωπαϊκής Ένωσης σε αγοραστική δύναμη. Θα πείτε, θα κάνετε κάτι για όλα αυτά;

Το παρόν νομοσχέδιο αδυνατεί να αφουγκραστεί και να αντιμετωπίσει τα τεράστια προβλήματα που αντιμετωπίζουν σήμερα τα νοικοκυριά και οι επιχειρήσεις, προβλήματα που λαμβάνουν, πλέον, χαρακτήρα επιβίωσης. Μιλάτε -υποτίθεται- για μέτρα για την προστασία του καταναλωτή, αλλά στην πραγματικότητα ελάχιστα είναι τα άρθρα στο νομοσχέδιο που άπτονται του θέματος. Μιλάτε για την προστασία του καταναλωτή, αλλά διατηρείτε τις υπηρεσίες για τον έλεγχο στην αγορά, απόλυτα, υποστελεχωμένες. Μέτρα για την ενίσχυση του εισοδήματος θα λάβετε; Το μέσο μηνιάτικο στο 60% και παραπάνω των νοικοκυριών φθάνει, μόλις, για 19 ημέρες κάθε μήνα, μετά τελειώνει, εξαφανίζεται. Θα κάνετε κάτι για όλες αυτές τις οικογένειες που αδυνατούν να τα βγάλουν πέρα; Τρία στα τέσσερα νοικοκυριά, για να τα βγάλουν πέρα κάνουν περικοπές στις δαπάνες σε βασικά είδη πρώτης ανάγκης, στα τρόφιμα και αλλού, διακινδυνεύοντας ακόμη και την ποιότητα των αγορών.

Είναι ντροπή να το ζουν αυτό οι συμπολίτες μας, κύριοι συνάδελφοι. Θα συνεχίσουν κάποιοι να «τζογάρουν» πάνω στις ζωές μας, όπως, δυστυχώς, απέδειξε και το περιστατικό με τη μαζική δηλητηρίαση των μαθητών στη Λαμία, μόνο και μόνο για να τα οικονομάει ένα συγκεκριμένο επιχειρηματικό λόμπι που, όλως τυχαίως, συνήθως απολαμβάνει στενές σχέσεις με το κόμμα της Νέας Δημοκρατίας.

Ως «ΝΕΑ ΑΡΙΣΤΕΡΑ» το ξαναλέμε, έχουμε καταθέσει συγκεκριμένες προτάσεις και ζητάμε τη λήψη μέτρων για τη στήριξη των ελεγκτικών μηχανισμών και την ουσιαστική ρύθμιση της αγοράς, τη φορολόγηση των υπερκερδών των μεγάλων αλυσίδων σούπερ μάρκετ. Ζητάμε μέτρα για τη στήριξη του παραγωγού, για να υπάρξει, επιτέλους, έλεγχος στην κερδοσκοπία, από το χωράφι στο ράφι. Ζητάμε, επιτέλους, τον μηδενισμό του ΦΠΑ σε βασικά είδη διατροφής. Μόνο έτσι θα προστατεύσουμε τον καταναλωτή, τις επιχειρήσεις, τα ευάλωτα νοικοκυριά.

Οι πολίτες σήμερα απαιτούν μείωση στις τιμές, αύξηση της αγοραστικής δύναμης για ζωή με αξιοπρέπεια, με μείωση της έμμεσης φορολογίας, πάταξη της αισχροκέρδειας, φορολόγηση των υπερκερδών, αύξηση των πραγματικών μισθών. Στις 9 Ιουνίου, καλούμε τους πολίτες να στείλουν ηχηρό μήνυμα αποδοκιμασίας στο σύστημα εξουσίας του κ. Μητσοτάκη, υπερψηφίζοντας τις προτάσεις και τις θέσεις της «Νέας Αριστεράς».

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Έχει ζητήσει να προηγηθεί η Ειδική Αγορήτρια της «Πλεύσης Ελευθερίας», διότι έχει κοινοβουλευτική υποχρέωση στην Ολομέλεια. Θα μας δώσουν, βέβαια, την άδεια ο κ. Βρεττός και ο κ. Κόντης που προηγούνται.

Τον λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ πολύ, κύριε Πρόεδρε. Ευχαριστώ και τους συναδέλφους για τη διευκόλυνση.

Να πούμε, κύριε Πρόεδρε, κύριε Υπουργέ, ότι υπάρχουν άρθρα μέσα σε αυτό το νομοσχέδιο που σαφώς θα στηρίξουμε και θεωρούμε ευεργετικά, αλλά παρ’ όλα αυτά, υπάρχει και πολύ μεγάλη ανησυχία για το θέμα που συζητάμε και στις τέσσερις συνεδριάσεις που κάναμε. Είπαμε κάποια συγκεκριμένα αποσπάσματα των ανησυχιών μας, αλλά θα πούμε και περισσότερα στο Κοινοβούλιο.

Η ανησυχία, λοιπόν, βασίζεται περισσότερο στο εξής. Βλέπουμε στοιχεία, τα οποία φαντάζομαι όλοι έχουμε στα χέρια μας, που λένε ότι οι Έλληνες δαπανούν το 20,3% του εισοδήματός τους μόνο για τα βασικά είδη διατροφής. Η πραγματικότητα για ένα κράτος μέλος της Ευρωπαϊκής Ένωσης είναι άλλη. Ας πούμε, για παράδειγμα, για τον Γερμανό είναι στο 10,4% και για τον Τούρκο είναι στο 16,9%. Έχουμε, λοιπόν, πολύ μεγάλη διαφορά και οι πολίτες ζητούν μία λύση. Το βάρος και ο πανικός που δημιουργεί αυτή η ανασφάλεια για το αν θα έχεις αρκετά χρήματα να προσφέρεις τα απαραίτητα στην οικογένειά σου, οδηγεί τους πολίτες σε μόνιμο άγχος, κακή υγεία και κακή ποιότητα ζωής.

Στην επικαιρότητα έχουμε τον Πρωθυπουργό να ζητάει από την Ευρωπαϊκή Επιτροπή να παρέμβει με αποτελεσματικό τρόπο στο θέμα της διαφορετικής τιμολόγησης από τις πολυεθνικές. Όπως μας απάντησε εκπρόσωπος της Επιτροπής, η επιστολή του Πρωθυπουργού θα συμβάλει στον γενικό προβληματισμό για το μέλλον της ενιαίας αγοράς. Μιλάμε, πάλι, για το μέλλον, τη στιγμή που, πραγματικά, «αιμορραγεί» ο ελληνικός λαός, ενώ τόσα χρόνια δίνουμε τα πάντα στις πολυεθνικές, όλη την ευελιξία, όλη την ελαστικότητα και το μονοπώλιο, στο όνομα της ελεύθερης αγοράς. Αυτή είναι η πολιτική που ξεκάθαρα στηρίζεται ως ευεργετική για τον τόπο μας.

Εχθές συζητήθηκε Επίκαιρη Ερώτηση από τον κ. Καζαμία της «Πλεύσης Ελευθερίας» για το σκάνδαλο που αποκάλυψε το περιοδικό «Politico», όπου το Γραφείο του Εισαγγελέα της Ευρωπαϊκής Ένωσης και η Ελληνική Επιτροπή Ανταγωνισμού ερευνούν την υπόθεση ανάθεσης ψηφιοποίησης και τηλεπικοινωνιών, ύψους 2,5 δις ευρώ, χωρίς διαγωνισμό σε δέκα επιχειρήσεις. Διαγωνισμοί αποδεκτοί από το Υπουργείο Οικονομικών, που σημαίνει ή ότι πέρασαν πάνω από τον έλεγχό του ή ότι υπάρχει ευνοϊκή πολιτική στις μεγάλες εταιρείες. Παρ’ όλα αυτά, εσείς δίνετε την εντύπωση ότι είναι ζήτημα του Ταμείου Ανάκαμψης και μόνο. Με τον ίδιο ακριβώς τρόπο προσπαθείτε προεκλογικά να «πετάξετε το μπαλάκι» της ακρίβειας στην Ευρωπαϊκή Ένωση που, σαφώς, παίζει κάποιο ρόλο. Ρόλος, όμως, που είναι απόλυτα εγκεκριμένος από την Κυβέρνηση σας εδώ και χρόνια. Μας βάζετε, λοιπόν, ένα «τσιρότο», για να καλύψουμε την «αιμορραγία», πρώτον, της ενεργειακής κρίσης που διαπερνά όλη την Ευρωπαϊκή Ένωση.

Ρώτησα συγκεκριμένες μεγάλες εταιρείες πού εντοπίζουν και πιστεύουν πως είναι το μεγάλο πρόβλημα και μου απάντησαν πώς υπάρχει μεγάλο πρόβλημα με την αύξηση τιμών, λόγω της κοστοβόρας ενέργειας, αλλά και λόγω πρόφασης της αύξησης κόστους της ενέργειας. Είπαν, παραδείγματος χάρη, πώς τους ανακοίνωσε συνεργάτης αύξηση στην τιμή των πρώτων υλών 30%.

Τώρα έγινε αυτό, λόγω του αυξημένου κόστους ενέργειας για προϊόντα που θα πωληθούν τα Χριστούγεννα. Δηλαδή, δεν έχουμε δει ακόμα τα αποτελέσματα σε όλο τους το μεγαλείο και σαφώς έρχονται χειρότερα και θα μας βρουν απροετοίμαστους.

Βέβαια, υπάρχει και η αισχροκέρδεια των εταιρειών που κι εκείνες προφασίζονται τους ίδιους λόγους που αναφέραμε. Πώς θα προστατευθούμε απ’ όλα αυτά; Πώς θα προστατευτούμε, όταν ξέρουμε ότι υπάρχει το 15% του παγκόσμιου εμπορίου που περνάει από τη Διώρυγα του Σουέζ και τώρα αδυνατούν να περάσουν από εκεί; Θα μου πείτε, ότι είναι μακριά από την ευθύνη της Κυβέρνησης αυτό, αλλά εμείς μπορούμε να βάλουμε κάποια μέτρα που να σώσουν την κατάσταση, τα οποία, φαίνεται ότι αδυνατούμε κι εμείς να τα κάνουμε.

Αποτέλεσμα, λοιπόν, λόγω του κλειστού περάσματος, είναι να χρεώνονται οι εταιρείες με 4.000 δολάρια έξτρα ανά κοντέινερ. Από εκεί που πλήρωναν, δηλαδή, 2.500 δολάρια, τώρα πληρώνουν 6.500. Πολλές εταιρείες βάζουν τα λεφτά από το απόθεμά τους, ακριβώς για να μην ανεβάσουν τις τιμές. Μέχρι πότε, όμως, θα το κάνουν αυτό;

Καταλαβαίνουμε, λοιπόν, όλοι πώς το πρόβλημα είναι τεράστιο, έχει πολλά «ποδάρια» και είναι άμεσα συνδεδεμένο με τη διαφθορά και το «προσκύνημα» της πολιτικής στην ανάπτυξη και στην ελεύθερη αγορά χωρίς κανόνες. Εδώ και χρόνια, επίσης, είναι γνωστό, ότι χρειαζόμαστε άμεσα αυξήσεις στους μισθούς με πραγματικό αντίκρισμα, δηλαδή, αγοραστική ικανότητα που δεν θα γίνει, αν δεν αντιμετωπιστούν πραγματικά τα «καρτέλ» που κρατάνε ψηλά τις τιμές και βέβαια αυξήσεις μισθών, όχι μόνο στον κατώτατο μισθό, αλλά και στον μέσο, μεγαλύτερες από τον πληθωρισμό στα είδη πρώτης ανάγκης.

Ξέρουμε από στοιχεία της ΕΛΣΤΑΤ, ότι είχαμε 29,6% από το 2020 και μετά, ενώ ο βασικός μισθός είναι στο 20% από το 2019, κάτι για το οποίο δεν έχει γίνει μέχρι τώρα κάποια ανάλογη μέριμνα, όπως δεν έχει γίνει και μείωση των έμμεσων φόρων, πρόταση που στην αρχή η Κυβέρνηση αρνιόταν σθεναρά, ως λανθάνουσα τακτική, αλλά ακούσαμε τον κ. Σκρέκα πώς όλα μελετώνται και συζητούνται.

Κατά τη γνώμη μας, δεν θα είναι ένα από αυτά τα μέτρα η λύση στο πρόβλημα, αλλά όλα μαζί. Αυτό λέγεται εθνική στρατηγική, άλλωστε, κάτι που αποφεύγει η Κυβέρνηση και σε άλλες περιπτώσεις και πραγματικά δεν καταλαβαίνουμε το γιατί. Προφανώς, έχει να κάνει με την ευθύνη, μία έννοια που αποφεύγουν οι επαγγελματίες πολιτικοί. Φοβόμαστε τη σύγκρουση και την αποτυχία. Σίγουρα, έχει να κάνει με την άρνησή σας να συγκρουστείτε με την αισχροκέρδεια.

Το νομοσχέδιο αυτό υπογραμμίζουμε πώς θίγει πολύ επιφανειακά και σε περιορισμένο βαθμό τα δύο αυτά μεγάλα προβλήματα της οικονομίας μας, την ακρίβεια και την ανάπτυξη και την εύρυθμη λειτουργία της αγοράς. Το ξέρετε και εσκεμμένα αποκρύπτετε την αλήθεια από τους πολίτες, ότι η κατάσταση μόνο χειρότερη θα γίνει και πιστέψτε με, δεν είναι θέμα απαισιοδοξίας, αλλά υπαρκτής και δικαιολογημένης ανησυχίας. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Τσοκάνης Χρήστος, Παπαναστάσης Νικόλαος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τον λόγο έχει ο Ειδικός Αγορητής από την Κ.Ο. «ΝΙΚΗ», ο κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”») :** Ευχαριστώ, κύριε Πρόεδρε.

Σήμερα, είναι 22 Μάϊου και χθες η Ορθόδοξη Εκκλησία μας γιόρταζε έναν μεγάλο Άγιο. Αυτό αφορά τους Ορθόδοξους. Με αφορμή αυτό, κύριε Υπουργέ, σας εύχομαι να είστε πολύχρονος. Όμως, ξεχνάμε ότι ήταν ένας μεγάλος πολιτικός. Και ήταν ένας μεγάλος πολιτικός που θεμελίωσε μία αυτοκρατορία, την ανατολική ρωμαϊκή αυτοκρατορία, έχοντας αρχίσει, πλέον, η δυτική να ξεπέφτει, λόγω του ξιπασμού της.

Ποιο ήταν το χαρακτηριστικό στοιχείο που θα έπρεπε να εμπνέει όλους εμάς, όσους θεωρούμε ότι είμαστε συνέχεια αυτής της ρωμαϊκής αυτοκρατορίας; Συνέχεια, όσον αφορά την παράδοση, γιατί όσον αφορά τον τρόπο λειτουργίας της, είμαστε και αναντίστοιχοι. Όπως είναι και αναντίστοιχο το νομοσχέδιο που καταθέσατε, κύριε Υπουργέ, όσον αφορά τον τίτλο του περί προστασίας του καταναλωτή και οι περιεχόμενες ρυθμίσεις του.

Βεβαίως, στη β΄ ανάγνωση είπαμε, ότι δεν έφθανε που ήταν αναντίστοιχο, έγινε και παραπλανητικό. Και θα έπρεπε έως ένας Υπουργός που φέρνετε ρυθμίσεις για την καταπολέμηση της παραπλανητικής διαφήμισης και τιμολόγησης, να έχετε εισάγει έναν θεσμό μέσα στο νομοσχέδιο, έτσι ώστε και για τις παραπλανητικές πολιτικές προωθητικές ενέργειες να έχετε μία τιμωρία, να έχετε μία ποινή, έστω κι αν είναι μικρότερη από αυτή, γιατί έχετε την τάση τις ποινές να τις μειώνετε.

Ενώ, λοιπόν, το πρωί διαφημίζετε, ότι ελέγχετε την αγορά και την παράνομη λειτουργία της και όλες αυτές τις παραπλανητικές διαφημίσεις, βάζοντας αυστηρά πρόστιμα, σήμερα το απόγευμα έρχεστε και λέτε μέσα στην ίδια ημέρα, ότι τα μειώνετε για να σώσετε τις μικρές επιχειρήσεις, λες και το πρόβλημα του Έλληνα καταναλωτή είναι ο μικρομεσαίος. Αυτός που, τελικά, ξέρετε ότι έχει κλείσει και δεν μπορεί να καλύψει τις υποχρεώσεις του. Η παραπλανητική διαφήμιση και η οργανωμένη, είναι αυτή που έχει μεγάλους τζίρους. Εκεί, που κοροϊδεύοντας πολλούς από λίγο ή πολύ, σαν τις εταιρείες του ηλεκτρονικού εμπορίου, που δεν μπορεί το Υπουργείο σας να τις αντιμετωπίσει.

Φαντάζομαι ότι οι συνεργάτες σας σάς ενημέρωσαν για τα περιστατικά, όπου στήνονται «αεριτζίδικες» ηλεκτρονικές εταιρίες, οι οποίες διαφημίζουν ηλεκτρονικά προϊόντα, όπου χωρίς κανέναν έλεγχο, χωρίς καμία διαδικασία, πουλάνε τα πρώτα 1.000 προϊόντα, έχουν «τσεπώσει» τα χρήματα προκαταβολικά κι όταν πάτε να τις ελέγξετε ούτε καν τα κτίρια βλέπετε. Κατά τ’ άλλα, προστατεύετε τον καταναλωτή.

Και είναι κακιά η Αντιπολίτευση που σας θυμίζει την ανεπάρκειά σας.

Το κυριότερο, όμως, είναι, ότι το νομοσχέδιο σας είναι υποκριτικό, γιατί σε κάθε ανάγνωση, θα βγάζουμε και νέα πτυχή της πολιτικής σας εξαπάτησης, ως Υπουργείο το λέω και όχι προσωπικά. Και γιατί το λέω; Γιατί έχετε και μια υποθετικά θετική ρύθμιση, όπου θα πρέπει να αποζημιώσετε τους Έλληνες παραγωγούς γούνας, οι οποίοι έχουν πληγεί ανεπανόρθωτα από την πολιτική που ασκείτε ως Κυβέρνηση. Και την ίδια στιγμή, ενώ εσείς ασκείτε μια πολιτική εναντίον των συμφερόντων μιας λαϊκής, τοπικής, βιοτεχνικής, εμπορικής -αναπτυξιακής, κάποτε, σήμερα, ίσα – ίσα, για να ζούνε- ενασχόλησης, από την άλλη ως Υπουργός Ανάπτυξης έχετε φέρει την αύξηση του ρωσικού αερίου, στα ποσοστά, όσον αφορά την αναλογία, στο 43,3%.

Μάλιστα, δεν σας φθάνει μόνο η αύξηση των εισαγωγών του ρωσικού αερίου, που υποτίθεται ότι κάνετε εξωτερική πολιτική εναντίον των κακών Ρώσων που επιτίθενται στην Ουκρανία -αυτά είναι μόνο για να πείθεται η ελληνική βιομηχανία- γιατί από την άλλη, θέλετε να εξυπηρετήσετε όλους αυτούς τους μεγάλους, όχι τους μικρομεσαίους, εξαιρετικούς «ολιγάρχες», που έχουν αναπτυχθεί και έχουν επενδύσει όλοι στο πώς θα παράγουν ρεύμα από την καύση αερίου, είτε αερίου φυσικού μέσω αγωγών, είτε αερίου LNG. Σε ότι αφορά στο υγροποιημένο ορυκτό αέριο, ενώ είστε εναντίον των ορυκτών καυσίμων, αναφέρομαι στον λιγνίτη, εκεί αυξάνετε τις εισαγωγές.

Επομένως, το ρωσικό LNG και το φυσικό αέριο αγωγού έχει φθάσει στο πρώτο τρίμηνο του έτους στο 55,1%. Άρα, δηλαδή, είναι τόσο υποκριτικές αυτές οι προβλέψεις σας, έτσι ώστε να αποζημιώσετε τους γουναράδες, τους εξαιρετικούς που εξήγαγαν παντού σε όλο τον κόσμο αυτή την περιβόητη τοπική γούνα, όσο κανείς άλλος, ενώ από την άλλη, αυξάνετε τις εισαγωγές.

Άρα, για ποιον λόγο να μπαίνουμε σε πολιτικές που επιβάλλει η Ευρωπαϊκή Ένωση, τέτοιες που να είναι εξοντωτικές για τον λαό μας; Δηλαδή, όποια πολιτική ασκείται και έχει να κάνει με την προστασία του καταναλωτή, έχει να κάνει με οτιδήποτε, προστατεύεται τελικά ο κάθε «ολιγάρχης» μεγαλοεπιχειρηματίας; Αυτό, δηλαδή, είναι το πρότυπό σας ως κυβερνητική πολιτική;

Διαβάστε λίγο, τι έκαναν οι μεγάλοι πολιτικοί. Σας ανέφερα τον Μεγάλο Κωνσταντίνο, ο οποίος δεν αδίκησε τα δικαιώματα των άλλων, απλώς, έδωσε τα ίδια δικαιώματα σε όλους και από εκεί και πέρα, όποιος έχει δυνατότητες και ικανότητες, θέλει ίδιους κανόνες, ίδιες συνθήκες, ίδια δυνατότητα και πρόσβαση στον δανεισμό. Αντί να κάνετε εσείς τον γενναιόδωρο και να μειώνετε τα πρόστιμα, που τα διακηρύσσετε το πρωί και τα μειώνετε το απόγευμα, αυτό δεν αφορά τους μικρομεσαίους, ούτε καν τους μικρούς γιατί αναφερθήκατε σε μια πρωινή συνέντευξη, αν δεν κάνω λάθος, στους πολύ μικρούς. Αν είναι δυνατόν, δηλαδή, πρέπει να σας κάνουν και άγαλμα οι πολύ μικροί επιχειρηματίες γι’ αυτή τη γενναιοδωρία σας. Όμως, τα πράγματα είναι σοβαρά.

Εγώ δεν κάνω δίκη προθέσεων, βλέπω την αποτελεσματικότητα και διαβάζω. Σας είπα και στην πρώτη ανάγνωση, ότι θα ήταν καλό, αντί να δημοσιεύετε μέσω της «ΔΙΑΥΓΕΙΑΣ» όλες αυτές τις επιβολές προστίμων, που τα μειώσατε για καλό των μικρών, γιατί δεν κάνετε μια ειδική σήμανση στην ιστοσελίδα του Υπουργείου σας, όπου να ανεβάζετε τα ονόματα αυτών που έχετε εσείς βρει να παρανομούν και να λειτουργούν σε βάρος των καταναλωτών; Αυτά είναι δημόσιες αποφάσεις, δεν υπάρχουν προσωπικά δεδομένα, να βάζετε τα ονόματά τους για να τα βλέπουμε και να βλέπουμε ποιοι από αυτούς, από τα αρχικά πρόστιμα που τους έχουν επιβληθεί, τα καταβάλουν, ποιοι από αυτούς, μετά τα αρχικά πρόστιμα, κλείνουν και δεν τους βρίσκετε πότε, ποιοι από αυτούς ξανανοίγουν καινούργιες εταιρείες με άλλους κωδικούς, ποιοι από αυτούς τελικά σας φοβούνται ως Υπουργείο, γιατί προστατεύετε τους καταναλωτές.

Θα ήθελα να πω και δυο - τρεις σημειώσεις, όχι γιατί θα τις λάβετε υπόψη σας, απλώς, για να καταγραφούν. Σε ότι αφορά στο ακίνητο, επί της οδού Νίκης, δεν είδα κάποια απάντηση. Ελπίζω να έχω κάποια στη συνέχεια. Το σημειώνω, όμως, για δεύτερη φορά, γιατί μπορεί να μην πρόλαβαν να σας το μεταφέρουν οι συνεργάτες σας. «Οι αναλήψεις υποχρεώσεων, που εκδίδονται σε ημερομηνία μεταγενέστερη της έκδοσης τιμολογίων και οι οποίες αφορούν τις ως άνω δαπάνες, θεωρούνται νόμιμες και κανονικές». Αυτό, το ξαναλέω ή θα μας πείτε τι αφορά ή θα μας πείτε ποια ποσά αφορά ή τελικά όλο αυτό εδώ είναι ένας τρόπος, όχι απλής αναποτελεσματικότητας, αλλά και δυνατότητας τελικά ο τρόπος που πρέπει να λειτουργεί το δημόσιο να παρακάμπτεται με μία εσωτερική παράγραφο στα αζήτητα. Αυτό δεν είναι χρηστή διακυβέρνηση, αυτό δεν είναι χρηστή νομοθέτηση.

Κλείνοντας, θα ήθελα να ρωτήσω πώς σκέφτεστε να αντιμετωπίσετε το θέμα, σχετικά με τις διπλές συχνότητες, γιατί έρχονται, για παράδειγμα, μέχρι τη Σαντορίνη οι τουρκικοί σταθμοί. Ετέθη και θέμα από τον αρμόδιο εκπρόσωπο των ιδιοκτητών των ιδιωτικών ραδιοφωνικών σταθμών, ότι μπορεί τα ίδια προβλήματα να μην τα έχουν μόνο οι παραμεθόριες, να τα έχουν και νησιά που το γεωγραφικό ανάγλυφο είναι τέτοιο που να εμποδίζει το σήμα. Δηλαδή, η διάταξη του άρθρου 61, πιστεύετε ότι αντιμετωπίζει ακριβώς τους λόγους που επικαλείστε ή απλώς δίνετε άλλη μια «φωτογραφική» εξυπηρέτηση συγκεκριμένων; Ευχαριστώ πάρα πολύ.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Τον λόγο έχει ο κ. Κόντης από την Κ.Ο. «Σπαρτιάτες».

**ΙΩΑΝΝΗΣ ΚΟΝΤΗΣ** **(Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε. Κυρία Πρόεδρε, κύριε Υπουργέ, κυρίες και κύριοι συνάδελφοι, τελευταία συνεδρίαση σήμερα για το εν λόγω νομοσχέδιο.

Κύριε Υπουργέ, να πω, όπως είπα και σε προηγούμενες συνεδριάσεις, αλλά και σε άλλες Επιτροπές, εγώ θεωρώ, γιατί είμαι καλόπιστος άνθρωπος εξαρχής, ότι παρ’ όλες τις αντιθέσεις που έχουμε ως κόμματα, είτε ιδεολογικά, είτε σε θέματα πολιτικής οικονομικής, στο τέλος της ημέρας, δεν νομίζω να υπάρχει Υπουργός που να θέλει να έχει αποτυχία το Υπουργείο του ή Πρωθυπουργός. Πιστεύω ότι θέλετε να έχετε επιτυχή αποτέλεσμα στη χάραξη μιας οικονομικής πολιτικής. Το θέμα είναι, όμως, ότι έχει μεγάλη απόσταση το θέλω, από αυτά που γίνονται στην πραγματικότητα, γιατί η πραγματικότητα, επειδή ζούμε δίπλα στον λαό και δεν είμαστε μακριά όλοι μας και εσείς και εμείς και όλοι, βλέπουμε ότι είναι διαφορετική από αυτή που προσπαθούμε τόσο καιρό και μιλάω για τα τελευταία χρόνια και όχι για τους τελευταίους μήνες, να αποτυπώσουμε και να δώσουμε μια πορεία στον κόσμο να πει ότι «ανασαίνει».

Από την εποχή των μνημονίων μιλάμε για ανθρώπους και πολίτες, οι οποίοι δεν μπορούν να σηκώσουν δεν μπορούν να «σηκώσουν το κεφάλι τους». Από το ένα πρόβλημα, που είναι τα ενοίκια, στο άλλο πρόβλημα, που είναι η κοινωνία, η κοινωνική τους ασφάλιση, στο άλλο πρόβλημα, που είναι η νοσοκομειακή περίθαλψη γενικά, στο άλλο πρόβλημα, που είναι η σίτισή τους και τα σούπερ μάρκετ. Έχουν συνέχεια προβλήματα που δεν λύνονται.

Όσο είμαι εγώ εδώ, στο Κοινοβούλιο, αυτούς τους μήνες, έχω δει πολλά νομοσχέδια με αυτή την κατεύθυνση, τα οποία αν τα βάλουμε όλα μαζί, θα φτιάχναμε ένα μεγάλο νομοσχέδιο και πιστεύω ότι έτσι έπρεπε να γίνει. Εγώ, αν ήμουν, τουλάχιστον, Πρωθυπουργός, αυτό θα έκανα. Θα έβαζα δύο τρία αρμόδια Υπουργεία να συντάξουν ένα πολυνομοσχέδιο, με γνώμονα την καλυτέρευση της ζωής των πολιτών και την προστασία των καταναλωτών και την ανάπτυξη. Έχω δει στο Υπουργείο Οικονομικών τρία τέσσερα παρεμφερή. Βλέπω τώρα εδώ, στο Ανάπτυξης, άλλο νομοσχέδιο, τα οποία έχουν παραγράφους και υποπαραγράφους, άρθρα και παραάρθρα, τα οποία θα μπορούσαν να είναι σε ένα νομοσχέδιο.

Θέλω να πω το εξής, σχετικά με αυτό. Συζητήσαμε εδώ και είδαμε και τον Πρωθυπουργό να κάνει επιστολή χθες, δεν ξέρω αν είναι προεκλογική επιστολή στην Ούρσουλα φον ντερ Λάιεν και να διαπιστώνει ότι πλέον οι πολυεθνικές είναι ανεξέλεγκτες στην ουσία, γιατί αυτό είπε. Θυμάμαι ότι σε προηγούμενο νομοσχέδιο, συζητήσαμε πάλι για τις πολυεθνικές, για την τριγωνική τιμολόγηση, για τον τρόπο που αποφεύγουν να τιμολογήσουν τα κέρδη τους και τιμολογούν σε μία χώρα τρίτη, με τη χαμηλότερη φορολόγηση, όπως κάνουν εταιρείες αναψυκτικών σε Βουλγαρία και έχουν έδρα εδώ, όπως κάνουν άλλες εταιρείες και τελικά περιστρεφόμαστε και συζητάμε το ίδιο θέμα. Διαπιστώνουμε αλλά δεν γίνεται κάτι επί της ουσίας. Δεν γίνεται κάτι, γιατί κανείς δεν αγγίζει ειδικά τις πολυεθνικές, οι οποίες πολυεθνικές, κακά τα ψέματα, ξέρουμε, πλέον, ότι τρεις άνθρωποι στον κόσμο τις ελέγχουν. Δεν υπάρχουν άλλοι και όποιοι έχουν αντιδράσει στις πολυεθνικές και έχουν προσπαθήσει να φτιάξουν δικές τους εταιρείες, έχουν βρει προσκόμματα, έχουνε εμπλακεί σε μεγάλες δικαστικές διαμάχες.

Αρκεί, λοιπόν, να υπάρξει θέληση από μία κυβέρνηση και να πει αυτή τη διαπίστωση του κ. Μητσοτάκη, να την κάνει εναντίωση και πράξη με δικαστικούς αγώνες μιας χώρας. Έχει κανείς το κουράγιο να το κάνει; Όχι. Δεν αρκούν διαπιστώσεις, ούτε από την κ. φον ντερ Λάιεν, λοιπόν, ούτε από τον Πρωθυπουργό μας. Το θέμα είναι τι κάνουμε γι’ αυτό. Τι θα κάνουμε; Διαπιστώσαμε, λοιπόν, ότι έχουν υπερβολική απαίτηση στα κέρδη τους. Διαπιστώνουμε ότι συνεχώς αυξάνουν τις τιμές στα πάντα. Διαπιστώνουμε ότι φοροδιαφεύγουν. Δεν κάνουμε τίποτα σε αυτά, δεν μπορούμε να κάνουμε κάτι. Δεν έχει νόημα να διαπιστώνουμε και να συζητάμε εδώ.

Να πούμε τώρα, ότι θα δώσουμε κάποια pass στους πολίτες. Ωραία. Το άρθρο 6, λέει, για παράδειγμα, ότι θα δημοσιοποιούνται οι αποφάσεις επιβολής κυρώσεων ανατιμήσεων, κ.λπ.. Συμφωνούμε, σωστά. Θα κερδίσουμε κάτι με αυτό; Όχι, γιατί έχω δει άλλες πέντε φορές να υπάρχει αυτό. Έχω ακούσει στο παρελθόν κάποια πρόστιμα για σούπερ μάρκετ 800.000 ευρώ. Συνέβη κάτι; Όχι. Σας είπα την προηγούμενη συνεδρίαση το παράδειγμα με ζυμαρικά σε συγκεκριμένο σούπερ μάρκετ. Είχε η τιμή μονάδος 0,80 ο ένας αριθμός πακέτου, η προσφορά τα τρία είχε 3.10, στην ίδια ημερομηνία λήξης, τα ίδια. Όταν τους το τόνισα εγώ, ως πελάτης, μου είπαν, ότι «έτσι είναι η πολιτική μας, όποιος θέλει παίρνει την προσφορά μας». Καταλάβατε; Μας κοροϊδεύουν, δηλαδή, «μέσα στα μούτρα μας». Δεν έχει νόημα, λοιπόν, να διαπιστώνουμε. Αν μπορούμε να κάνουμε κάτι, το κάναμε, αν δεν μπορούμε, ας τους αφήσουμε να κάνουν ότι θέλουν, κύριε Υπουργέ, δεν θα βγάλουμε ποτέ άκρη.

Θα ήθελα να επαναλάβω το μεγάλο φαινόμενο, που πάλι διαπίστωσα να τονίζεται χθες σε εφημερίδες, ότι η αγορά πλέον έχει διαπιστώσει τεράστια εκτίναξη απατών στις αγορές μέσω ίντερνετ. Είναι τεράστιο το πρόβλημα. Πάλι ψηφίσαμε νόμους. Ψηφίσαμε νομοσχέδιο, στο οποίο, πρώτον, τα site που δημιουργούνται να έχουν νόμιμο εκπρόσωπο στην Ελλάδα και να γνωρίζουμε ποιος είναι. Τηρείται; Δεν τηρείται πλέον. Βλέπουμε τα site, τύπου Facebook, να είναι διαφημιστές απατεωνίστικων αναγγελιών και αγγελιών και να μην τους ελέγχει κανείς. Πάλι έχουμε πει, ότι και το ίδιο το Facebook θα υπόκειται στον νόμο που περάσαμε, που είναι ευρωπαϊκή οδηγία. Δεν έγινε τίποτα επ’ αυτού. Βλέπετε ότι υπάρχουν πολίτες, οι οποίοι αγοράζουν και δεν μπορούν να βρουν το δίκιο τους και όταν πηγαίνουν στη Δίωξη Ηλεκτρονικού Εγκλήματος, ξέρετε τι τους λένε; Θα ψάξουμε, τρία χρόνια ή δύο χρόνια, ανάλογα είναι, πρέπει να κάνετε μήνυση, να γίνει έγκληση, κ.λπ.. Όλα αυτά εγώ πιστεύω, αφού τα ψηφίζουμε, πρέπει να είναι αυτόματα πλέον, ό,τι έχει ψηφιστεί και γι’ αυτό και τα στηρίζουμε ή δεν τα στηρίζουμε. Είμαστε εδώ, για να στηρίξουμε ή είμαστε να μην στηρίξουμε, όταν δεν πιστεύουμε ότι θα γίνει κάτι και αυτός είναι ο λόγος που πάντα είμαστε επιφυλακτικοί στο κάθε νομοσχέδιο.

Εγώ θα ήθελα να πω, γιατί και εγώ θέλω το καλό της πατρίδας, σε όλο αυτό που φέρατε να πω ναι, ότι θα μας βοηθήσει και να το κάνουμε. Βλέπω, για παράδειγμα, ότι έχετε για τη Θεσσαλία κάποιες προβλέψεις. Ναι, θα μπορούσαν να είναι μαζί στο προηγούμενο νομοσχέδιο που είχαμε πάλι για τη Θεσσαλία. Έρχονται αποσπασματικά οι ρυθμίσεις και δεν το καταλαβαίνω προσωπικά εγώ αυτό. Είναι σαν να ξυπνάμε το πρωί και να θυμόμαστε και κάτι άλλο. Θα μπορούσαμε να τα έχουμε βάλει όλα πάλι μαζί και θα το είχαμε αποδεχτεί ευκολότερα όλοι μαζί ένα νομοσχέδιο, που θα περιέκλειε τα πάντα. Τώρα, εδώ θεωρούμε, ότι αποσπασματικά πάμε να κάνουμε κάτι, που μπορεί να είναι, μπορεί να μην είναι, «επειδή είναι ένα μπάλωμα σε κάτι που δεν μας βγήκε».

Θέλω, λοιπόν, με όλη την καλή θέληση, κύριε Υπουργέ και μέχρι αύριο, να δούμε και αν πιστεύουμε, ότι όλα αυτά θα δώσουν μία λύση. Αν το πιστεύετε αυτό, να μας το πείτε και αύριο στην Ολομέλεια, ότι, πραγματικά, θα δώσουν λύση στην ταλαιπωρημένη αγορά και τους ταλαιπωρημένους Έλληνες.

Σε ότι αφορά στο θέμα των κεραιών που υπάρχει στο τέλος του νομοσχεδίου, εμένα προσωπικά με ενδιαφέρει στις παραμεθόριες περιοχές να μην έχουμε παρεμβάσεις ή μάλλον να μην καλύπτουν το δικό μας σήμα, είτε οποιοσδήποτε σταθμός εκτός Ελλάδος να καλύπτει τους δικούς μας, το ίδιο γίνεται και με τις εταιρείες τηλεφωνίας στα νησιά μας ή στον βορρά ή προς τα Σκόπια, έχουν έντονη παρουσία και εμείς είμαστε σε χαμηλότερη ένταση. Όλα αυτά ναι, να τα προσέξουμε, αλλά το κύριο που θα έπρεπε να δούμε με αυτό το νομοσχέδιο, είναι η προστασία του καταναλωτή και της ανάπτυξης της αγοράς, η οποία ανάπτυξη εγώ δεν βλέπω πώς με τέτοια νομοσχέδια απλά μπορεί να έρθει, εάν δεν βοηθήσουμε με προγράμματα, με πραγματικά αναπτυξιακά προγράμματα, να τα βάλουμε κάτω και να δώσουμε στους πραγματικά ανήμπορους.

Όπως σας ανέφερα προχθές, το συνδικάτο των αρτοποιών με πλησίασε και μου είπε, ότι οι περισσότεροι είναι έτοιμοι να κλείσουν και υπάρχουν πάρα πολλές τέτοιες συντεχνίες, οι οποίοι βγάζουν κραυγές βοήθειας, απελπισμένες κραυγές, τους βλέπουμε στις γειτονιές μας να κλείνουν. Εγώ, στη Θεσσαλονίκη περπατάω, κύριε Υπουργέ, στη Βασιλίσσης Όλγας και ήξερα μικρά μαγαζιά να υπάρχουν, όπως πας για το κέντρο, και βλέπω να έχουν κλείσει, έχουν ερημώσει. Και το χειρότερο είναι ότι δεν ανοίγει τίποτα άλλο. Αν περάσεις σε μία περιοχή προς το κέντρο, όπως στην 25η Μαρτίου, βλέπετε πέντε δέκα μαγαζιά που κάποτε «άνθιζαν», να έχουν κλείσει και πλέον, δεν ανοίγει τίποτα.

Ξαναλέω, ότι εγώ πιστεύω στην καλή θέληση, δεν θεωρώ ότι θέλετε να μην πηγαίνει καλά το Υπουργείο και η οικονομία, αλλά νομίζω, ότι πρέπει να τα δούμε τα πράγματα πρακτικά περισσότερο και όχι μόνο θεωρητικά.

Όλα τα υπόλοιπα θα τα πούμε στην Ολομέλεια. Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής)**:

Σε αυτό το σημείο, ενημερώνω το Σώμα ότι ολοκληρώθηκε ο κύκλος των Εισηγητών και των Ειδικών Αγορητών και έχουν ζητήσει να μιλήσουν συνάδελφοι βουλευτές. Ξεκινάμε από τον Πρόεδρο της Επιτροπής μας και Βουλευτή Μαγνησίας, τον κ. Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κυρία Πρόεδρε.

Κύριε Υπουργέ, δεν συνηθίζω να παίρνω τον λόγο, όμως, θεωρώ, ότι το νομοσχέδιο, είναι και αυτό στην κατεύθυνση της προσπάθειας «αναχαίτισης» της ακρίβειας, στην οποία ο Πρωθυπουργός και η Κυβέρνηση, «δεν κρύβουν κάτω από το χαλί», αλλά προσπαθούν, με διάφορες δράσεις και νομοθετήματα, να την περιορίσουν.

Πριν, όμως, αναφερθώ σε αυτά τα ζητήματα της εύρυθμης αγοράς, θα ήθελα να πω ότι είναι πολύ θετικό το άρθρο 25 του νομοσχεδίου, κύριε Υπουργέ, που αντιμετωπίζει το ζήτημα της αποζημίωσης επιχειρήσεων, που δεν έχουν ολοκληρώσει την αδειοδότησή τους, κυρίως, για λόγους που δεν άπτονται των δικών τους δυνατοτήτων. Παραδείγματος χάριν, στον Βόλο κινδυνεύουν να μείνουν χωρίς αποζημίωση περισσότερες από 100 επιχειρήσεις, διότι ναι μεν έχουν κάνει έναρξη λειτουργίας, είναι διασυνδεδεμένες με το Υπουργείο Οικονομικών, πληρώνουν τους φόρους τους, αλλά κάποιες αλλαγές στις χρήσεις γης δεν επέτρεψαν την οριστική τους αδειοδότηση. Δίνεται το περιθώριο τώρα, μέσα στην επόμενη διετία, να ολοκληρώσουν και κυρίως τους δίνεται η δυνατότητα να αποζημιωθούν, διότι πολλοί από αυτούς τους μικρομεσαίους επιχειρηματίες έπαθαν πολύ μεγάλες καταστροφές.

Άρα, η Πολιτεία δείχνει το πρόσωπό της, είναι δίπλα και σε αυτούς ανθρώπους. Επαναλαμβάνω, ότι δεν έχουν ολοκληρώσει την αδειοδότηση τους, όχι με κυρίως δική τους ευθύνη και βεβαίως, και η διόρθωση που κάνετε και συμπεριλαμβάνετε στο άρθρο 25, τις ζημιές από κακοκαιρία ολόκληρο τον Σεπτέμβριο και όχι μόνο από 4 μέχρι 11 Σεπτεμβρίου, διότι το καιρικό φαινόμενο «Elias» ήρθε στο τελευταίο δεκαήμερο του Σεπτεμβρίου. Μας είπατε, ότι στην Ολομέλεια θα διορθωθεί κι αυτό, ώστε να καλύπτουμε όλες τις περιπτώσεις, διότι υπάρχουν επιχειρήσεις, αλλά και πολίτες, που επλήγησαν μόνο από το δεύτερο έντονο καιρικό φαινόμενο και όχι από τον «Daniel», το πρώτο. Πρέπει να καλύψουμε όλες τις περιπτώσεις. Άλλωστε, η πρόθεση του νομοθέτη φαίνεται στο άρθρο 26, όπου κατονομάζει και τα δύο καιρικά φαινόμενα. Οι υπηρεσίες, όμως, αποζημιώνουν, όχι με ονομασίες φαινομένων. Η μετεωρολογία το συνηθίζει αυτό. Οι υπηρεσίες αποζημιώνουν με ημερομηνίες και προθεσμίες, οπότε πρέπει να το διορθώσουμε.

Θα έρθω τώρα, κύριε Υπουργέ, στο ζήτημα της ακρίβειας, της ενίσχυσης της αγοράς και της εύρυθμης λειτουργίας της, που είναι το κυρίως μέρος του νομοσχεδίου. Βλέπουμε όλες τις δράσεις σας και έχει «αναχαιτιστεί» σε έναν βαθμό η ακρίβεια, η ανεργία σίγουρα πολύ περισσότερο. Ωστόσο, είναι ένα υπαρκτό φαινόμενο και πάλι που μας ταλαιπωρεί όλους και προβληματίζει και την Κυβέρνηση και ολόκληρη την ελληνική κοινωνία.

Σκέφτηκα, λοιπόν, να καταθέσω μία πρόταση, η οποία δεν μπορεί να συμπεριληφθεί στο σημερινό νομοσχέδιο, αλλά επειδή η δραστηριότητα σας είναι συνεχής, νομίζω ότι η αναγραφή της τιμής παραγωγού στα προϊόντα, είτε παράγονται από τον πρωτογενή τομέα, είτε παράγονται από βιοτεχνίες, είτε παράγονται από βιομηχανίες, θα είναι ένα μέτρο που θα βοηθήσει το καταναλωτικό κοινό να βλέπει τι γίνεται, από την παραγωγή μέχρι τον τελικό αποδέκτη, τον τελικό καταναλωτή και τα ενδιάμεσα στάδια που υπάρχουν.

Υπάρχει σήμερα στα προϊόντα μία ένδειξη, μία προτεινόμενη λιανική τιμή πώλησης. Δεν λέει και πολλά πράγματα στον μέσο καταναλωτή, που δεν μπορεί να διαχωρίζει τι είναι η λιανική τιμή πώλησης, πόσο είναι δεσμευτική και πώς προκύπτει. Η τιμή παραγωγού, όμως; Και εδώ συζητάμε για τα προϊόντα, δεν συζητάμε για τις υπηρεσίες. Για τα προϊόντα, λοιπόν, που τροφοδοτούν την ακρίβεια, χρειάζεται το Υπουργείο να συγκροτήσει έναν μηχανισμό για το πώς θα γίνεται αυτό.

Ωστόσο, νομίζω ότι θα φανερώσει, θα φέρει στην επιφάνεια φαινόμενα αισχροκέρδειας. Νομίζω, ότι θα φέρει στην επιφάνεια τα λεγόμενα «κέρδη απληστίας», γιατί, κύριε Υπουργέ, επειδή είστε και άνθρωπος της παραγωγής και μηχανικός, μπορείτε να κατανοήσετε πάρα πολύ καλά το εξής. Σήμερα, όλες οι παραγωγικές μονάδες, είτε είναι του πρωτογενούς τομέα, είτε είναι της μεταποίησης, είτε είναι της βιομηχανίας, δουλεύουν με ένα κέρδος 5% έως 7%, ένα λογικό κέρδος. Από κει και πέρα, όμως, όταν ο καταναλωτής θα έχει την τιμή παραγωγού, θα βλέπει και τα στάδια μέχρι το ράφι. Υπάρχουν περιπτώσεις προϊόντων, θέλω να σας το πω εμπειρικά, όπως το έχουμε ψάξει, που έχουν διπλάσια και τριπλάσια τιμή από την τιμή παραγωγού, κάτι που δεν κατηγορείται, γιατί μπορεί να υπάρχουν πολλά ενδιάμεσα στάδια μεταπωλητών και μεσαζόντων. Κανείς δεν ορίζει ότι πρέπει να υπάρχουν συγκεκριμένα στάδια μεταπωλητών και μεσαζόντων. Έχουν συνηθίσει οι άλλοι κρίκοι της αλυσίδας του εμπορίου, να δουλεύουν με κέρδη, τα οποία είναι 25% και 30%, τα οποία σε ευρωπαϊκό επίπεδο θεωρούνται απαράδεκτα υψηλά. Εδώ βλέπουμε κέρδη και 20% και 25% και 30% περιθώριο συμμετοχής και βεβαίως, να καταδείξουμε στον καταναλωτή, ότι δεν μπορεί τα επόμενα, από την παραγωγή, στάδια να κερδίζουν πολύ περισσότερα από την παραγωγή που εμπεριέχει το κόστος παραγωγής, το κέρδος και όλα αυτά τα ζητήματα.

Εγώ δεν λέω, ότι είναι μια πρόταση που θα εξαφανίσει την ακρίβεια. Δεν λέω ότι είναι μια πρόταση που θα λύσει το πρόβλημα. Όμως, θεωρώ, ότι είναι μία καθαρή σχέση με το καταναλωτικό κοινό, ώστε να γνωρίζει τι πουλάει ο παραγωγός και τι πουλάει ο μεταπωλητής, είτε σε δεύτερο, είτε σε τρίτο, είτε σε τέταρτο στάδιο. Δεν θα γράψουμε φυσικά δέκα τιμές, αλλά τιμή παραγωγού και τιμή λιανικής πώλησης.

Νομίζω ότι αυτό θα πιέσει τα πράγματα και βεβαίως, αν το υιοθετήσετε, αν το μελετήσετε και αν μας το φέρετε ως μία διάταξη νόμου στο αμέσως επόμενο χρονικό διάστημα, ταυτόχρονα, οι υπηρεσίες του Υπουργείου σας θα πρέπει να ανακαλύψουν και έναν ανάλογο μηχανισμό για τις υπηρεσίες, που εγώ δεν τον έχω υπόψη μου αυτή την ώρα. Όμως, και οι υπηρεσίες έχουν κόστος παραγωγής και περιθώριο κέρδους και στα τεχνικά επαγγέλματα και στην ενέργεια και στην τηλεφωνία και οπουδήποτε στην οικονομία μας.

Αυτά θα ήθελα να σημειώσω και σας ευχαριστώ που με ακούσατε. Τουλάχιστον, είμαι βέβαιος, ότι θα ερευνήσετε αν ευσταθεί ένα τέτοιο μέτρο και αν μπορεί να είναι αποδοτικό στον περιορισμό, γιατί εδώ προσπαθούμε κυρίως να εμποδίσουμε την περαιτέρω αύξηση των τιμών, να περιορίσουμε τον πληθωρισμό που είναι ο μηχανισμός μέτρησης της ταχύτητας αύξησης των τιμών. Αυτό προσπαθούμε να κάνουμε. Να περιορίσουμε την άνοδο και από κει και πέρα, με τον ανταγωνισμό και όλα τα μέτρα που λαμβάνετε και τη μείωση των τιμών, αυτή θα ήταν ακόμα πιο καλοδεχούμενη. Σας ευχαριστώ πολύ.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Τον λόγο τώρα έχει η κυρία Παπαϊωάννου.

**ΑΡΕΤΗ ΠΑΠΑΙΩΑΝΝΟΥ:** Ευχαριστώ πολύ.

Ομολογώ ότι με εξέπληξε ευχάριστα η πρόταση του κ. Προέδρου, του κ. Μπουκώρου. Ένας από τους δύο λόγους που ήθελα να μιλήσω τώρα, ήταν ότι κάτι παρόμοιο ήθελα και εγώ να προτείνω στο Υπουργείο ως μελλοντική νομοθέτηση και μάλιστα, το έχω σημειώσει, για να το αναφέρω στην ομιλία που σκοπεύω να κάνω αύριο στην Ολομέλεια. Νομίζω ότι αυτό είναι κάτι πολύ σημαντικό και θα έχει αποτέλεσμα.

Η ιδέα μού ήρθε στις γιορτές, όταν πηγαίνοντας στην περιφέρειά μου, ανακάλυψα ψωνίζοντας, όπως όλος ο κόσμος γι’ αυτές τις μέρες, τις μεγάλες διαφορές που είχαν τα νωπά προϊόντα -και το ξέρουμε όλοι- στη λαϊκή και στα σουπερμάρκετ. Διπλάσιες τιμές και σκέφτηκα και είπα, ότι αν οι μεγάλες αλυσίδες των σούπερ μάρκετ αγόραζαν με την τιμή της λιανικής, που αγοράζουμε από τις λαϊκές, τα προϊόντα τους και τα μεταπουλούσαν, ακόμη και τότε θα είχαν 100% κέρδος. Φανταστείτε, λοιπόν, τι αισχροκέρδεια υπάρχει και δεν μπορώ να φανταστώ ότι οι μεγάλες αλυσίδες αυτές, για να τα προμηθευτούν, χρησιμοποιούν μεσάζοντες. Σαφώς και όχι. Λοιπόν, συμφωνώ απόλυτα, επικροτώ την ιδέα και τη θεωρώ εξαιρετική. Ελπίζω να τύχει αποδοχής.

Θα ήθελα, επίσης, να επισημάνω, ότι ήταν πάρα πολύ σημαντική η κουβέντα που έγινε από τον κ. Νικητιάδη για το τελευταίο εδάφιο της παρ.1, του άρθρου 3 του νομοσχεδίου. Μιλώ, κύριε Υπουργέ, γι’ αυτές τις 60 μέρες, οι οποίες δεν ξέρω πώς και γιατί προέκυψαν. Πρώτον, προχθές, στις 20 του μηνός, η κυρία Υφυπουργός, απάντησε στην απλούστερη αναφορά που είχε κάνει τότε ο Ειδικός Αγορητής του ΠΑΣΟΚ, ότι είναι υποχρέωση Οδηγίας. Δεν είναι έτσι. Σήμερα, επισημάνθηκε και συμφωνήσατε, κύριε Υπουργέ, ότι μπορεί η Κυβέρνηση να το κάνει αυτό, αλλά δεν είναι υποχρεωμένη.

Και θέλω να πω ότι ενώ παρουσιάστηκε ως επιβράβευση των καλών εταιριών αυτό το πράγμα, μπορεί, ενδεχομένως, να λειτουργήσει σαν διευκόλυνση της παραπλάνησης, αν γίνει αυτό που ο κ. Νικητιάδης ακριβώς περιέγραψε. Την 62η ημέρα, ας πούμε, από τη σημερινή που είναι η ημέρα μηδέν (0), που εμφανίζω την έκπτωση, κάνω μια άνοδο ένα 20% με 30%, μία σταδιακή μείωση και εδώ επίσης, θα ήθελα να ρωτήσω τι σημαίνει «σταδιακή;» Δύο φορές, τρεις, τέσσερις; Πώς κρίνετε εδώ η «σταδιακή»; Από δύο φορές και πάνω είναι σταδιακή; Δεν βλέπω να διευκρινίζεται. Πιστεύω ότι δεν είναι καλό αυτό το εδάφιο. Θα πρέπει να αποσυρθεί, διότι μπορεί να οδηγήσει σε διευκόλυνση της παραπλάνησης. Το επαναλαμβάνω, είναι ξεκάθαρο αυτό, σε κάποιον προσεκτικό παρατηρητή και δεν έχει κανένα λόγο να υπάρχει. Σας ευχαριστώ που με ακούσατε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ήρθε η ώρα τώρα να δώσουμε τον λόγο στον Υπουργό, στον κ. Κωνσταντίνο Σκρέκα και θα ολοκληρωθεί έτσι η επεξεργασία του νομοσχεδίου, επισημαίνοντας ότι όλα αυτά τα ζητήματα, που αντιμετωπίζει και αυτό το νομοσχέδιο, έχουν τις μεταπτώσεις τους, καθώς επηρεάζονται και από τις διεθνείς εξελίξεις και από την εγχώρια αγορά. Κατά συνέπεια, θέλω να επισημάνω, γιατί ακούστηκαν ορισμένα πράγματα, ότι η νομοθέτηση πρέπει να τα αντιμετωπίζει και να προσαρμόζεται συνεχώς, να αντιμετωπίζει και τις έκτακτες περιστάσεις και μακάρι, να περνάμε διατάξεις που αντιμετωπίζουν αυτά τα φαινόμενα. Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Θα ξεκινήσω, βεβαίως, από το θέμα της ακρίβειας. Νομίζω αυτό είναι που προβληματίζει και δυσκολεύει περισσότερο τα νοικοκυριά στη χώρα και είναι και το θέμα στο οποίο αναφερθήκατε πολλοί προλαλήσαντες. Θα ξεκινήσω από αυτό που είπε ο κ. Κόντης, ότι δεν ασχολείται κανείς και δεν κάνει κανείς τίποτα με τις πολυεθνικές. Αυτό δεν μπορείτε να το πείτε για την Κυβέρνησή μας, γιατί άκουσα και τους Αγορητές από κόμματα τα οποία κυβέρνησαν τον τόπο, τις προηγούμενες περιόδους. Εγώ δεν είδα, κύριοι συνάδελφοι, ούτε το ΠΑΣΟΚ, ούτε τον ΣΥΡΙΖΑ, να επιβάλλει πρόστιμα για αθέμιτη κερδοφορία σε πολυεθνικές επιχειρήσεις. Εκτός αν οι πολυεθνικές επιχειρήσεις δεν χρησιμοποιούσαν αθέμιτες πρακτικές τα προηγούμενα χρόνια και ξαφνικά τώρα προσπαθούν να μεγιστοποιήσουν το κέρδος τους. Πείτε το αυτό στον κόσμο.

Η πραγματικότητα εδώ είναι διαφορετική και βέβαια, αναγνωρίζετε και την προσπάθεια πολλών κυβερνήσεων, μεταξύ των οποίων και της ελληνικής, να αντιμετωπίσει αυτές τις αθέμιτες πρακτικές που πολλές, όχι όλες προφανώς, εταιρείες, μεγάλες εταιρείες, πολυεθνικές εταιρείες εφαρμόζουν, όπως είπα, για να μεγιστοποιήσουν το κέρδος τους, εις βάρος των καταναλωτών που πληρώνουν ακριβότερα αυτά τα προϊόντα, όταν πάνε στο ράφι του σούπερ μάρκετ και τα επιλέγουν. Επιβάλλατε κανένα πρόστιμο ποτέ ΣΥΡΙΖΑ και ΠΑΣΟΚ; Ποτέ. Πώς έρχεστε εσείς και κρίνετε τώρα την Κυβέρνηση της Νέας Δημοκρατίας και του Κυριάκου Μητσοτάκη που κάνει μία προσπάθεια να αντιμετωπίσει το μεγάλο πρόβλημα του πληθωρισμού που δεν είναι μόνο ελληνικό φαινόμενο; Οι περισσότεροι είπατε, όχι όλοι όμως, και θα αναφερθώ συγκεκριμένα, ότι το φαινόμενο της ακρίβειας είναι ένα φαινόμενο που οφείλεται στην Κυβέρνηση του Κυριάκου Μητσοτάκη και της Νέας Δημοκρατίας. Αυτή είναι η πραγματικότητα; Γιατί δεν λέτε την αλήθεια;

Το μόνο κόμμα που είπε την αλήθεια εδώ μέσα, είναι ένα κόμμα που δεν ασπάζεται την ελεύθερη οικονομία και τον καπιταλισμό, το Κομμουνιστικό Κόμμα Ελλάδος, αν ακούσατε τον Αγορητή από το Κομμουνιστικό Κόμμα Ελλάδος. Εκείνος περιέγραψε ποιες είναι οι αιτίες, για τις οποίες σήμερα έχουμε πληθωρισμό και έχουμε ακρίβεια σε σούπερ μάρκετ και όχι μόνο. Διαβάστε αυτά που είπε. Αναφέρθηκε σε πολλά αίτια, όπως το κόστος το ενεργειακό, το κόστος το χρηματοοικονομικό, το μισθοδοτικό, των πρώτων υλών. Τα προβλήματα που δημιουργούνται στην εφοδιαστική αλυσίδα και τα κενά που δημιουργούνται στην εφοδιαστική αλυσίδα, μεταξύ παραγωγής, προμήθειας και κατανάλωσης, τα οποία μπορεί να οφείλονται στις καιρικές συνθήκες ή μπορεί να οφείλονται σε άλλα αίτια, όπως, για παράδειγμα, σε πολέμους και σε αυτό που γίνεται στη Διώρυγα του Σουέζ κ.λπ..

Όλα αυτά τα πράγματα, λοιπόν, τα οποία περιέγραψε πάρα πολύ σωστά ο εκπρόσωπος του Κομμουνιστικού Κόμματος Ελλάδος, που εμείς προσπαθούμε να τα αντιμετωπίσουμε, ουσιαστικά, να αντιμετωπίσουμε τα αποτελέσματα και τις συνέπειές τους, εσείς δεν μπορείτε να τα καταλάβετε. Δεν μπορείτε να καταλάβετε βασικά στοιχεία, με τα οποία δουλεύει η ελεύθερη οικονομία και ακούμε εδώ πράγματα που δεν έχουν καμία βάση, είναι ανυπόστατα.

Το μόνο που είναι μία πραγματικότητα σκληρή είναι η ακρίβεια, την οποία εμείς προσπαθούμε να αντιμετωπίσουμε. Πριν λίγο, υπέγραψα νέα επιβολή προστίμου σε πολυεθνική εταιρεία, 400.000 ευρώ. Διπλάσιο πρόστιμο από το προσδοκώμενο όφελος, το οποίο θα είχε, αν εφάρμοζε την πρακτική, την οποία είχε ξεκινήσει να εφαρμόζει και αν εμείς δεν ελέγχαμε τα προϊόντα της και το περιθώριο κέρδους. Μόνο η Ελλάδα έχει προβάλει και έχει νομοθετήσει πλαφόν στο περιθώριο κέρδους των εταιρειών, ελληνικών και πολυεθνικών, μικρών και μεγάλων. Δεν διαχωρίζουμε κανένα. Όλοι όσοι παραβιάζουν τον νόμο, θα το πληρώσουν ακριβά. Εντοπίζονται, επιβάλλονται πρόστιμα και αυτά ανακοινώνονται. Γιατί δεν το λέτε;

Λύνουμε το πρόβλημα με αυτό τον τρόπο;

Φυσικά, και δεν μπορούμε να λύσουμε με μία μόνο παρέμβαση όλο το πρόβλημα της ακρίβειας, αλλά προσπαθούμε, εν πάση περιπτώσει και με τις διατάξεις περιορισμού, δηλαδή, του περιθωρίου κέρδους, που πολλοί αναφέρετε εδώ πέρα των επιχειρήσεων, να αντιμετωπίσουμε το πρόβλημα της ακρίβειας και όχι μόνο. Ο Έλληνας Πρωθυπουργός, είναι ο πρώτος Πρωθυπουργός ευρωπαϊκού κράτους μέλους, που έστειλε επιστολή στην Πρόεδρο της Ευρωπαϊκής Επιτροπής, την κυρία φον ντερ Λάιεν, αναδεικνύοντας σε υψηλότατο πια επίπεδο, σε κορυφαίο επίπεδο, το πρόβλημα των αθέμιτων εμπορικών πρακτικών που κάποιες πολυεθνικές εφαρμόζουν, για να μεγιστοποιούν το κέρδος εις βάρος των καταναλωτών.

Σχετικά με τις ζώνες τιμολόγησης. Άλλη τιμή, δηλαδή, σε μία χώρα, άλλη τιμή στην άλλη χώρα, για να μεγιστοποιήσουν το κέρδος. Θέματα που έχουν να κάνουν με τη διαφορετική ποιότητα των προϊόντων. Άλλα που προσπαθούν με διαφορετικά μεγέθη συσκευασίας να αποκομίσουν μεγαλύτερο κέρδος ή πολλές φορές και άλλα ίδια προϊόντα, πανομοιότυπα προϊόντα, ίδιες φόρμουλες με διαφορετικά ονόματα, διαφορετικές μάρκες, δηλαδή. Ίδιο πανομοιότυπο προϊόν, άλλη μάρκα στην Ελλάδα, άλλη μάρκα στην Ισπανία, ενώ είναι το ίδιο προϊόν με διαφορετική τιμή. Γιατί; Για να αποκομίσει μεγαλύτερο όφελος. Αυτά δεν πρέπει να διορθωθούν; Μπορεί να τα διορθώσει όλα μόνο μία κυβέρνηση, μόνο ένα κράτος μέλος; Φυσικά και όχι, γιατί αυτά αφορούν όλη την Ευρώπη.

Γι’ αυτό ζητάμε κεντρική παρέμβαση. Όλοι θα συναποφασίσουμε φυσικά, αλλά ο Έλληνας Πρωθυπουργός ήταν ο πρώτος που ανέδειξε, σε τέτοιο επίπεδο, αυτό το μεγάλο πρόβλημα. Και συνεχίζουμε, γιατί δεν είναι μόνο αυτά τα μέτρα που έχουμε πάρει. Ο σκοπός μας δεν είναι να καταστρέφουμε τις εταιρείες. Είναι να τις κάνουμε να συνετιστούν, να συμμορφωθούν με τον ελληνικό νόμο, για να έχουν το ίδιο περιθώριο κέρδους, με αυτό που είχαν πριν ξεκινήσει αυτή η μεγάλη πληθωριστική κρίση και να μην προσπαθούν, πονηρά – πονηρά, να κερδίσουν παραπάνω, εκμεταλλευόμενες μία δύσκολη περίοδο για τα ελληνικά νοικοκυριά και όχι μόνο.

Φυσικά, και δεν είναι μόνο ελληνικό φαινόμενο. Πρέπει να το πείτε στον κόσμο. Είναι ένα ευρωπαϊκό και παγκόσμιο φαινόμενο. Τον Έλληνα τον ενδιαφέρει μόνο πόσο αγοράζει φέτος το προϊόν, σε σχέση με πέρυσι ή τον ενδιαφέρει πόσο αγοράζει το 2024 το λάδι, το απορρυπαντικό, το σαμπουάν, σε σχέση με το 2019, πριν ξεκινήσει όλη αυτή η περιπέτεια με τον πληθωρισμό, που ξεκίνησε από την υγειονομική κρίση με τον Covid, την ενεργειακή κρίση, τους πολέμους, κ.λπ.. Τον ενδιαφέρει πόσο αγόραζε τότε και πόσο αγοράζει τώρα.

Και αν δούμε και συγκρίνουμε ποιος είναι ο σωρευτικός πληθωρισμός από το 2019 μέχρι σήμερα, εκεί αποδεικνύεται -και δεν μπορείτε να έχετε αντίρρηση σε αυτό- ότι η Ελλάδα έχει τον πληθωρισμό τροφίμων στον μέσο όρο της Ευρώπης χαμηλότερα από την Ισπανία, χαμηλότερα από πολλές χώρες που εσείς αναφέρετε και με τις οποίες συγκρίνετε την Ελλάδα. Έχει και τον χαμηλότερο πληθωρισμό στον γενικό δείκτη στην Ευρώπη. Είναι για να πανηγυρίζουμε αυτά; Φυσικά και όχι, γιατί τον Έλληνα, τελικά, δεν τον ενδιαφέρει πόσο είναι ο πληθωρισμός στις άλλες χώρες, ούτε στη Βουλγαρία, ούτε στη Ρουμανία. Τον ενδιαφέρει ότι φθάνει 20 του μηνός και κάποιοι δυσκολεύονται να βγάλουν τον μήνα. Αυτή είναι η αλήθεια.

Γι’ αυτό έχουμε λάβει μια σειρά από μέτρα, που έχουν να κάνουν με την τόνωση του ανταγωνισμού, μέτρα που έχουν να κάνουν με τον περιορισμό του περιθωρίου κέρδους, μέτρα που έχουν να κάνουν με διορθώσεις χρόνιων παθογενειών, σε ότι αφορά τη λειτουργία του εμπορίου.

Για παράδειγμα, σύνηθες ήταν στο εμπόριο, τα προηγούμενα χρόνια, να αυξάνουν τις τιμές των προϊόντων, ώστε στη συνέχεια να προχωρούν σε δήθεν εικονικές εκπτώσεις. Το σταματήσαμε αυτό, το περιορίζουμε, με ποιον τρόπο; Απαγορεύεται κάποιος να προχωρά σε προωθητικές ενέργειες στα καταστήματα των σούπερ μάρκετ για το προϊόν που πουλάει, αν προηγουμένως το έχει ανατιμήσει. Δεν μπορεί κάποιος να αυξάνει την τιμή του προϊόντος και μετά, δήθεν, να προχωράει σε εκπτώσεις και σε προσφορές. Αυτό είναι κοροϊδία και αυτός είναι μηχανισμός πληθωριστικής αύξησης των τιμών των προϊόντων στα ράφια του σούπερ μάρκετ.

Έφθασε ένα προϊόν στην Ελλάδα να έχει μια διπλάσια εικονική τιμή, για να μπορεί στη συνέχεια να κάνει προωθητικές ενέργειες. Ήρθαμε εμείς, λοιπόν, με αυτά τα μέτρα που έχουμε πάρει και αυτό το έχουμε μειώσει πολύ αυτό το φαινόμενο. Αυτό αποτυπώνεται και στην Ελληνική Στατιστική Υπηρεσία, δεν το λέμε μόνο εμείς. Για δείτε τα αποτελέσματα Μαρτίου και Απριλίου. Δεν μειώθηκαν, σε σχέση με πέρυσι οι τιμές στα είδη προσωπικής φροντίδας; Δεν μειώθηκαν, όπως τα περιγράφει η Ελληνική Στατιστική Υπηρεσία, στα είδη νοικοκυριού; Όχι σταθεροποιήθηκαν, όχι μηδενίστηκε ο πληθωρισμός, έχουμε αρνητικό πληθωρισμό σε κάποιες κατηγορίες προϊόντων. Φυσικά, αυτό πρέπει να προχωρήσει και να επεκταθεί και στις υπόλοιπες κατηγορίες και γι’ αυτό προσπαθούμε. Δεν έχουμε φτάσει εκεί που θέλουμε. Έχουμε δρόμο μπροστά. Οι πιέσεις συνεχίζονται, γι’ αυτό και δεν εφησυχάζουμε. Γι’ αυτό και επιβάλλουμε πρόστιμα. Γι’ αυτό και δημιουργήσαμε την πλατφόρμα e-Καταναλωτής.

Εδώ συγκρίνετε τιμές και παρουσιάζετε και προτάσεις για το πώς ο καταναλωτής θα μπορεί να έχει μία εικόνα, αν υπάρχει αισχροκέρδεια ή όχι. Μα έχετε τον e-Καταναλωτή. Μπαίνετε μέσα στην εφαρμογή και από σούπερ μάρκετ σε σούπερ μάρκετ η διαφορά μπορεί να είναι έως και 20% και 30%. Γιατί δεν λέτε, ότι ένας καταναλωτής έχει αυτή τη δυνατότητα; Έχει αυτό το εργαλείο στα χέρια του, για να μπορέσει να γλιτώσει χρήματα; Να δημιουργήσει μία λίστα προϊόντων, πριν βγει από το σπίτι του. Όχι να πηγαίνει και να ξοδεύει χρόνο και χρήμα από κατάστημα σε κατάστημα και να ελέγχει πόσο έχει το ένα προϊόν, πόσο έχει το άλλο προϊόν. Να δημιουργεί μία λίστα προϊόντων και να βλέπει κάτω την αξία, τη σούμα, δηλαδή, το άθροισμα του κόστους των προϊόντων που θέλει να αγοράσει, πού είναι φθηνότερο και να πηγαίνει να το αγοράσει από εκεί. Να ξεκινήσει από εκεί από το σπίτι του, σε εκείνο στο σούπερ μάρκετ να πάει να το αγοράσει. Γιατί δεν το λέτε αυτό;

Δεν έχει λάβει μέτρα η Κυβέρνησή μας; Τα περισσότερα μέτρα απ’ όλες τις κυβερνήσεις στην Ευρώπη έχει λάβει. Βεβαίως, δεν σταματάμε και δεν εφησυχάζουμε, γιατί το πρόβλημα συνεχίζεται. Ποτέ δεν είπαμε, ότι λύσαμε το πρόβλημα, γιατί ακούστηκε κι αυτό. Και η επιστολή του Πρωθυπουργού ήρθε ως επιστέγασμα αυτών των προσπαθειών που έχουμε κάνει. Η πρώτη επιστολή Πρωθυπουργού από οποιοδήποτε κράτος μέλος στην Πρόεδρο της Ευρωπαϊκής Επιτροπής.

Ακούστηκε για μικρές επιχειρήσεις που δήθεν κλείνουν στη Θεσσαλονίκη. Πάντα κάποιες επιχειρήσεις κλείνουν και κάποιες ανοίγουν, αλλά για πείτε μου το ισοζύγιο ανοίγματος - κλεισίματος επιχειρήσεων πώς ήταν φέτος; Πώς ήταν πέρσι; Πώς ήταν το 2019 και μετά και πώς ήταν τα προηγούμενα χρόνια; Για τη Θεσσαλονίκη, για να γνωρίζετε, στοιχεία από το ΓΕΜΗ, από το 2019 μέχρι σήμερα: 14.037 περισσότερες επιχειρήσεις έχουν ανοίξει στη Θεσσαλονίκη. Το 2020, χρονιά κορονοϊού στην Ελλάδα, όπου οι περισσότερες επιχειρήσεις μείωναν τη δραστηριότητά τους ή έκλειναν και για ένα χρονικό διάστημα στη Θεσσαλονίκη άνοιξαν 1.989 επιχειρήσεις περισσότερες. Τη χρονιά του κορονοϊού, που είχαμε τον κορονοϊό, που είχαμε τα προβλήματα με τον πληθωρισμό, που είχαμε μία σειρά προβλημάτων.

Το 2016, κύριε συνάδελφε, που κυβερνούσε ο ΣΥΡΙΖΑ, δεν είχαμε ούτε κορονοϊό, δεν είχαμε ούτε πληθωριστική κρίση, δεν είχαμε ούτε ενεργειακή κρίση, δεν είχαμε ούτε πολέμους στη γειτονιά μας. Τι έγινε στην Ελλάδα το 2016 και τι έγινε στη Θεσσαλονίκη; 1.203 επιχειρήσεις έκλεισαν. Είχαμε 1.203 επιχειρήσεις στη Θεσσαλονίκη που πτώχευσαν, επί ΣΥΡΙΖΑ, που έκλεισαν, που δεν είχαμε ούτε κορονοϊό και είχαμε τις χαμηλότερες τιμές πετρελαίου και ενέργειας ιστορικά στην Ευρώπη τότε. Καταλαβαίνετε, λοιπόν, για ποιον λόγο; 150.000 περισσότερες επιχειρήσεις άνοιξαν από το 2019 μέχρι σήμερα. Αυτή είναι η πραγματικότητα και αυτή είναι η διαφορά μεταξύ μιας πολιτικής και μιας άλλης πολιτικής και αποτελεσματικότητας μιας κυβέρνησης και μιας άλλης κυβέρνησης.

Αυτό, τελικά, αποτυπώνεται στην οικονομία. Γι’ αυτό μειώνεται η ανεργία σήμερα. Γι’ αυτό αυξάνονται οι μισθοί, γιατί τον κατώτατο μισθό και εσείς να τον αυξήσετε θέλατε. 650 ευρώ τον παραλάβατε και μετά από πέντε χρόνια 650 ευρώ τον παραδώσατε.

Ποιος είναι ο μόνιμος τρόπος, για να αντιμετωπίσουμε τελικά την ακρίβεια, γιατί κάποια στιγμή ο πληθωρισμός βλέπουμε αποκλιμακώνεται και στην Ελλάδα. Η αύξηση των εισοδημάτων, αυτό λείπει σήμερα από τον Έλληνα. Λείπει το εισόδημα, το μεγαλύτερο εισόδημα από την ελληνική οικογένεια, για να μπορεί να αντιμετωπίσει τα προβλήματα και τις υποχρεώσεις και να έχει μία καλύτερη ζωή και αυτό κάνει η Κυβέρνησή μας. Όταν τα τελευταία τέσσερα χρόνια με πολλά προβλήματα, με κορονοϊό, με πληθωριστική κρίση, με ενεργειακή κρίση, παρ’ όλα αυτά, στα 650 ευρώ παραλάβαμε τον κατώτατο μισθό, στα 830 ευρώ έχει ανέλθει τώρα, με στόχο να ξεπεράσει τα 900 ευρώ. 1.000 ευρώ ο μέσος μισθός το 2019, 1.250 ευρώ το 2023 και συνεχίζουμε. Αλλά αυτό δεν γίνεται με νόμους και με άρθρα, όπως είπε και κάποιος άλλος συνάδελφος. Γιατί -λέει- δεν δίνουμε δύο μισθούς παραπάνω; Γιατί δεν μηδενίζουμε τον ΦΠΑ; Γιατί; Γιατί; Γιατί; Γιατί δεν μοιράζουμε λεφτά, σαν αυτά που ακούγονταν, δηλαδή; Το «λεφτά υπάρχουν» και το «πρόγραμμα της Θεσσαλονίκης» επανέρχονται συνέχεια από καινούργια στόματα, αλλά δεν αλλάζει η ουσία.

Η ουσία είναι ότι δοκιμάστηκε αυτός που τα υποσχέθηκε και στην πρώτη περίπτωση και στη δεύτερη περίπτωση, ούτε ο ένας βρήκε λεφτά, ούτε o άλλος εφάρμοσε το πρόγραμμα Θεσσαλονίκης. Αυτή είναι η αλήθεια. Ένας τρόπος μόνο υπάρχει. Πολλή δουλειά, ανάπτυξη μέσα από την επιχειρηματικότητα και μέσα από τις επενδύσεις και αυτό το έχει πετύχει η δική μας Κυβέρνηση και αυτό το νομοσχέδιο έρχεται να βοηθήσει την ανάπτυξη του κράτους και της οικονομίας, γιατί μόνο έτσι μπορεί να διασφαλίσουμε μεγαλύτερους μισθούς και περισσότερες θέσεις εργασίας.

Σε ότι αφορά σε συγκεκριμένα άρθρα που αναφέρατε. Στο άρθρο 3, αναφέρθηκε και μάλιστα σε επίσημη ανακοίνωση από τον Εισηγητή του ΠΑΣΟΚ και δεν ήθελα να απαντήσω, γιατί δεν ήθελα να σας εκθέσω, ότι, δήθεν, καταργούμε τα πρόστιμα για τις παραπλανητικές εκπτώσεις. Κύριε συνάδελφε, είμαστε εδώ. Καταργούνται τα πρόστιμα;

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»)** (ομιλεί εκτός μικροφώνου): Βεβαίως, θα τα πούμε στην Ολομέλεια.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Καταργούνται τα πρόστιμα; Μάλιστα. Διαβάσατε το νόμο;

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»)** (ομιλεί εκτός μικροφώνου): Συμμόρφωση το λέτε. Εάν είναι δυνατόν.

Για παράδειγμα, σύνηθες ήταν στο εμπόριο, τα προηγούμενα χρόνια, να αυξάνουν τις τιμές των προϊόντων, ώστε στη συνέχεια να προχωρούν σε δήθεν εικονικές εκπτώσεις. Το σταματήσαμε αυτό, το περιορίζουμε, με ποιον τρόπο; Απαγορεύεται κάποιος να προχωρά σε προωθητικές ενέργειες στα καταστήματα των σούπερ μάρκετ για το προϊόν που πουλάει, αν προηγουμένως το έχει ανατιμήσει. Δεν μπορεί κάποιος να αυξάνει την τιμή του προϊόντος και μετά, δήθεν, να προχωράει σε εκπτώσεις και σε προσφορές. Αυτό είναι κοροϊδία και αυτός είναι μηχανισμός πληθωριστικής αύξησης των τιμών των προϊόντων στα ράφια του σούπερ μάρκετ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν απαντάτε, όμως. Κύριε συνάδελφε, καταργούνται τα πρόστιμα ή δεν καταργούνται τα πρόστιμα, εξηγείστε μας τελικά. Τι έχετε καταλάβει από αυτά που διαβάσατε; Δεν καταργούνται τα πρόστιμα, λοιπόν. Να το εξηγήσουμε, αφού δεν μπορείτε να το κατανοήσετε διαβάζοντας.

Εφαρμόζουμε το δίκαιο που έχει να κάνει με την προστασία του καταναλωτή και σε ότι αφορά τους ελέγχους, άρα και η ΔΙΜΕΑ, αλλά και η Γενική Γραμματεία και η αρμόδια Γενική Διεύθυνση Εμπορίου θα μπορεί να ελέγχει για πιθανές παραβάσεις της καταναλωτικής νομοθεσίας, όπου εκεί συμπεριλαμβάνονται και οι παραβατικές εκπτώσεις πια. Βεβαίως, εκείνο που κάνουμε είναι, ότι αντί για ένα όριο έως 2% του τζίρου μιας επιχείρησης, εφαρμόζουμε ένα όριο που λέει μέχρι 3 εκατ. ευρώ, τα οποία διπλασιάζονται κιόλας, εάν έχουμε και δεύτερη φορά που παραβιάζει τον νόμο.

Και τι κάνουμε; Μειώνουμε την ελάχιστη επιβολή προστίμου, από τα 20.000 ευρώ στα 5.000 ευρώ και γιατί το κάνουμε αυτό; Αν συμφωνήσουμε να το κάνουμε ξανά 20.000 ευρώ, δεν έχουμε πρόβλημα σε αυτό, αλλά όταν πας σε ένα μαγαζί, σαν κι αυτό που είπε ο κ. συνάδελφος, μικρό μαγαζί της γειτονιάς, που εντοπίσαμε να έχει παραβιάσει το νόμο, θα επιβάλουμε ελάχιστο πρόστιμο 20.000 ευρώ; Δηλαδή, να το κλείσουμε. Εμείς θέλουμε να συμμορφωθεί και να σέβεται τον καταναλωτή.

Στη μεγάλη αλυσίδα θα επιβληθεί πρόστιμο μέχρι 3 εκ. ευρώ. Σε ένα πολύ μικρό μαγαζί, που μπορεί να είναι μίνι μάρκετ, περίπτερο, μικρό κατάστημα της γειτονιάς που πουλάει ρούχα, εσώρουχα, παπούτσια, θα του επιβληθεί ένα μικρότερο ποσό, για να μην το κλείσουμε, αλλά θα το «πονέσει», όμως, για να μην το επαναλάβει, γιατί αυτός είναι ο σκοπός. Να μην επαναλάβει την παραβίαση του νόμου και όχι να κλείσουμε την επιχείρηση τη μικρή της γειτονιάς. Διαφωνείτε σε αυτό;

Θέλετε, κύριοι συνάδελφοι από τη «ΝΙΚΗ» που φωνάζετε, να βάλουμε στα μικρά μαγαζιά 100.000 ευρώ πρόστιμο ελάχιστο και να τα κλείνουμε; Αυτό θέλετε;

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)** (ομιλεί εκτός μικροφώνου): Μόνο τα μικρά κλείνουν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Βρεττέ, δεν διαβάζετε τις ανακοινώσεις του Υπουργείου, που επιβάλει, σχεδόν κάθε εβδομάδα ή κάθε δύο εβδομάδες, πρόστιμα και για παραπλανητικές εκπτώσεις σε μεγάλες αλυσίδες;

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)** (ομιλεί εκτός μικροφώνου): Και έκλεισαν;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Για να κλείσουν το κάνουμε;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κύριοι συνάδελφοι, θα σας παρακαλέσω να ακούσουμε τον Υπουργό, υπάρχει και η Ολομέλεια, υπήρχε και η δυνατότητα όλων σας με άνεση και ανοχή στον χρόνο να τοποθετηθείτε και όσοι βουλευτές ήθελαν να μιλήσουν δόθηκε ο λόγος.

Θα σας παρακαλέσω, επειδή στην Επιτροπή μας έχουμε κατακτήσει να ακούγονται όλοι και να διατυπώνονται όλες οι απόψεις, να μην αναγκαστούμε να πάμε σε αυστηρές τηρήσεις, χρόνων, παρεμβάσεων, κ.λπ..

Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, για να ολοκληρώσω, κάθε εβδομάδα ή όποτε τέλος πάντων εντοπίζουμε, ότι κάποιος παραβιάζει τον νόμο για παραπλανητικές εκπτώσεις ή για άλλες αθέμιτες εμπορικές πρακτικές, εμείς επιβάλλουμε πρόστιμα. Το έχουμε αποδείξει και για τις μεγάλες εταιρείες και τις πολυεθνικές εταιρείες και τα ανακοινώνουμε, τα δημοσιοποιούμαι, όπως, άλλωστε, κάναμε, πριν λίγες ώρες, που, επίσης, επιβάλαμε ένα μεγάλο πρόστιμο, ύψους 400.000 ευρώ, σε μία μεγάλη πολυεθνική εταιρεία.

Οι μικρές εταιρείες κλείνουν, κύριε συνάδελφε όταν ανεβαίνουν, όταν ανέρχονται στην εξουσία και στη διακυβέρνηση αυτού του τόπου συγκεκριμένα κόμματα, τα οποία έχουν πει ψέματα, κατά τη διάρκεια της προεκλογικής περιόδου. Έχουν υπεισέλθει ή έχουν κατρακυλήσει στο λαϊκισμό, καθώς προσπαθούν να παραπλανήσουν κόσμο και όταν έρχονται στην εξουσία, αντί να κάνουν αυτά που έχουν υποσχεθεί, κάνουν τα ακριβώς αντίθετα, διότι δεν μπορούν να τα κάνουν και τα καταστήματα κλείνουν. Είναι σαν αυτές τις «κορόνες», τις ανακοινώσεις, τις εξαγγελίες που ακούγονται από πολλά κόμματα της Αντιπολίτευσης. Επαναλαμβάνω, όμως, ότι όταν κάποιο κόμμα βρεθεί στη διακυβέρνηση του τόπου με τη δύναμη του ελληνικού λαού, τότε, δυστυχώς, όχι μόνο δεν κάνει, αλλά φέρνει και τα αντίθετα αποτελέσματα από αυτά που λέει. Αυτή είναι η αλήθεια.

Εμείς, με σεβασμό, με υπευθυνότητα, προσπαθούμε να προστατεύσουμε τον καταναλωτή και πάνω απ’ όλα, προσπαθούμε να αφήσουμε πίσω μας κάτι καλό. Πρέπει να κάνουμε καλό στον τόπο, διότι γι’ αυτόν τον λόγο είμαστε όλοι εδώ, δεν είμαστε για άλλον λόγο, δεν είμαστε για να τσακωνόμαστε μεταξύ μας, δίκην και χάριν προσπαθώντας να δείξουμε κάτι, το οποίο, τελικά, δεν ισχύει ή δεν εφαρμόζεται στον καταναλωτή ή σε αυτούς που μας βλέπουν, τους τηλεθεατές. Εδώ έχουμε έρθει, για να λάβουμε μέτρα και να ψηφίσουμε νόμους και διατάξεις που θα βοηθήσουν τον τόπο μας. Αν θέλετε, λοιπόν, να βοηθήσετε τον τόπο μας και να βοηθήσετε τους Έλληνες, να πούμε την αλήθεια και να δούμε ποια από αυτά τα άρθρα που έχουμε φέρει εμείς είναι «καλά» και σας καλώ να τα ψηφίσετε. Αν πιστεύετε ότι κάποια χρειάζονται να διορθωθούν, να τα διορθώσουμε. Μέχρι τώρα, δεν μας είπατε για διορθώσεις.

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας)** (Ομιλία εκτός μικροφώνου): Σας είπαμε συγκεκριμένα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εγώ θα έρθω και θα εξετάσω ένα προς ένα αυτά που είπατε, εφόσον μπορούν να εφαρμοστούν και αν χρειαστεί πραγματικά να κάνουμε κάποιες διορθώσεις, ώστε να ψηφίσετε.

Πάμε, λοιπόν στο άρθρο 3, που αναφέρατε. Διαφωνείτε με αυτό που σας λέω; Δηλαδή, να μειώσουμε το ελάχιστο πρόστιμο σε μικρά καταστήματα από 20.000 ευρώ στις 5.000 ευρώ, για να μην τους δημιουργούμε πρόβλημα, εάν διαπιστώσουμε ότι παραβιάζουν τον νόμο; Να μην κρατήσουμε τα μεγάλα πρόστιμα για τα μεγάλα καταστήματα; Διαφωνείτε σε αυτό; Θα απαντήσετε μετά.

Σε ότι αφορά στο άρθρο 6, είναι λάθος αυτό που είπατε. Εφαρμόζονται οι διατάξεις για όλα τα βιομηχανικά προϊόντα. Είναι ξεκάθαρο, εάν το διαβάσετε. Αναφέρεται σε παράγραφο του νόμου, που εφαρμόζεται σε όλα τα βιομηχανικά προϊόντα. Οπότε αρκεί να το διαβάσετε και θα δείτε, ότι μπορείτε να το ψηφίσετε και να συμφωνήσετε.

Το άρθρο 4, είναι αυτό που περιέγραψα πριν, απλώς επεκτείνεται. Οι αρμόδιες αρχές για έλεγχο, πλέον, δεν περιορίζονται μόνο στη ΔΙΜΕΑ, αλλά και στην αρμόδια Διεύθυνση της Γενικής Γραμματείας Εμπορίου.

Το άρθρο 5, αφορά στις καταναλωτικές οργανώσεις. Σήμερα, τι ισχύει; Έχουμε μία επιτροπή που αποτελείται από τα μέλη της, αποτελείται από τις καταναλωτικές οργανώσεις, οι οποίες πιστοποιούν τον εαυτό τους. Πότε έχει συνεδριάσει τελευταία αυτή η επιτροπή; Πριν από μερικά χρόνια, καθώς δεν έχει συνεδριάσει ποτέ. Μία φορά, που συνεδρίασε πριν από τέσσερα - πέντε χρόνια, ήταν μετά από πίεση της τότε Γενικής Γραμματείας Εμπορίου. Έχουν ποτέ απορρίψει κάποια καταναλωτική οργάνωση; Έχουν κρίνει ότι μία καταναλωτική οργάνωση, δεν θα πρέπει να εντάσσεται στο μητρώο των καταναλωτικών οργανώσεων;

Ποτέ. Έχουμε καταναλωτικό κίνημα στην Ελλάδα, το οποίο βοηθάει τους καταναλωτές; Έχουμε κάποιες οργανώσεις που φιλότιμα προσπαθούν, αλλά έχουμε ένα αδύναμο καταναλωτικό κίνημα. Δεν πρέπει να αξιολογείται; Δεν πρέπει να τους βοηθήσουμε; Αυτό προσπαθούμε να το κάνουμε, μέσα από την αξιολόγηση, από μία δημόσια υπηρεσία. Δεν το αξιολογεί ο Υπουργός ή ο Γενικός Γραμματέας. Υπάρχει δημόσιος λειτουργός και αυτός αξιολογεί, το αν κάποιος τηρεί ή όχι τις προϋποθέσεις, για να είναι ενταγμένος στο μητρώο των καταναλωτικών οργανώσεων. Διαφωνείτε σε αυτό;

Μέχρι τώρα κυβέρνησε το ΠΑΣΟΚ, αλλά κυβέρνησε και ο ΣΥΡΙΖΑ, ήταν καλό για το καταναλωτικό κίνημα; Σας ρωτάω. Θα συμφωνήσετε, μάλλον, ότι έχουμε θέμα με αυτό, καθώς θα πρέπει κάτι να κάνουμε, κάτι θα πρέπει να αλλάξουμε. Ένα από αυτά, λοιπόν, είναι, αυτό που προτείνουμε εδώ.

 Στο άρθρο 25, αναφέρθηκε ότι αφορά σε εταιρίες, οι οποίες έχουν πληγεί από τις καταστροφικές θεομηνίες, από τον «Daniel» και από τον «Elias». Βεβαίως, δεν είναι «φωτογραφικό», το επεκτείνουμε -θα έρθει νομοτεχνική- και στις περιοχές εκείνες του Έβρου που επλήγησαν από τις μεγάλες καταστροφικές πυρκαγιές. Δεν υπάρχει καμιά διάθεση για «φωτογραφικές» διατάξεις. Εδώ πάμε να βοηθήσουμε αυτούς, οι οποίοι έχουν πληγεί, έχουν ζημιωθεί και δεν θα επιβιώσουν, εταιρείες, επαγγελματίες, αλλά και νοικοκυριά, εν προκειμένω, εταιρείες, νομικά πρόσωπα, νομικές οντότητες. Αυτό ερχόμαστε να διορθώσουμε. Σας καλώ να το ψηφίσετε. Δίνουμε τη δυνατότητα μιας επιπλέον αποζημίωσης και στήριξης οικονομικής σε αυτές τις επιχειρήσεις.

Και επειδή πολλές από αυτές επιχειρήσεις που είναι υφιστάμενες και λειτουργούσαν, επί πολλά χρόνια, είτε έχουν αμελήσει να γνωστοποιήσουν και να λάβουν την απαραίτητη άδεια λειτουργίας, είτε έχει λήξει πολλές φορές η άδεια και δεν την έχουν ανανεώσει, ερχόμαστε και τους δίνουμε ένα διάστημα 24 τεσσάρων μηνών, από τη στιγμή που συνέβη η θεομηνία, για να προχωρήσουν σε γνωστοποίηση ή σε απόκτηση αδείας λειτουργίας. Αυτό κάνουμε για το συγκεκριμένο χρονικό διάστημα και εντωμεταξύ, θεωρούνται νομίμως λειτουργούσες, ώστε να μπορέσουν να εισπράξουν και τις αποζημιώσεις και συνεχίζουν να λειτουργούν.

Σας καλώ να το υπερψηφίσετε αυτό.

Δεν νομίζω ότι διαφωνεί κανείς με αυτό.

Αυτά και τα υπόλοιπα θα τα πούμε στην Ολομέλεια. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Ανάπτυξης «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Ανδριανός, έχει ψηφίσει υπέρ.

Ο Εισηγητής της Μειοψηφίας, κ. Κεδίκογλου, επιφυλάχθηκε.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Νικητιάδης, επιφυλάχθηκε.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ», κ. Τσοκάνης, καταψήφισε.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Φωτόπουλος, επιφυλάχθηκε.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ζεϊμπέκ, επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βρεττός, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Κόντης, επιφυλάχθηκε.

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κυρία Κεφαλά, επιφυλάχθηκε.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 31 του σχεδίου νόμου;

Τα άρθρα 1 έως 31 γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Δεκτό, κατά πλειοψηφία.

Τέλος, ερωτάται η Επιτροπή, αν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Ανάπτυξης γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κτενά Αφροδίτη, Τσοκάνης Χρήστος, Παπαναστάσης Νικόλαος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τέλος και περί ώρα 18.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ H ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**